|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula Alpolgármester** |

Iktatószám:

Napirendi pont: ........

Előterjesztve: Városüzemeltetési Bizottsághoz

**ELŐTERJESZTÉS**

**A Képviselő-testület 2015. szeptember 7-ei rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2015. (….) önkormányzati rendelete a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula Alpolgármester** |

**Tisztelt Képviselő-testület!**

Az Önkormányzat tulajdonában található közterületek hasznosítása nem csak jelentős bevételi forrás, de jelentős felelősség mind Erzsébetváros lakói, mind pedig az azt használók felé is.

A közterületet is érintő folyamatosan végbemenő változások, illetve az Erzsébetváros Önkormányzata törekvéseinek megfelelő megújulás, valamint beruházások következményeként a közterület-használat tekintetében is újabb, és újabb igények merülnek fel minden oldalról. Ezzel összefüggésben ismét szükségessé vált a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet módosítása.

A rendelet módosításának egyik fontos eleme, hogy az Önkormányzat tulajdonában található turisztikailag kiemelt, és ennek megfelelően városképi szempontból is értékes közterületeket az Önkormányzat a jövőben pályázat útján, és hosszú távon kívánja hasznosítani, ezzel biztosítva az ezen területen elhelyezett építmények városképbe való pontos illeszkedését, valamint az ingatlan hasznosításából eredő bevételek hosszú távú tervezhetőségét, és a hatósági előírások betartásának, betarthatóságának folyamatos kontrollját is.

Elsősorban a lakossági igényeket kielégítendő Erzsébetvárosban több helyen, a korábban megadott engedély alapján működtek gumiabroncs szerelő műhelyek, azonban a javításra szoruló abroncsok eltávolítása, cseréje kizárólag a műhelyek előtti kijelölt várakozóhelyeken történhet. A jelenlegi rendelkezések alapján az ilyen jellegű tevékenységhez – mind a parkoló, mind pedig a kapcsolódó járdaszakasz tekintetében – közterület-használati hozzájárulás nem adható. A jelen rendeletmódosító javaslat lehetőséget biztosít arra, hogy a szolgáltatást végző, kisipari tevékenységet folytató vállalkozások a tevékenységüket, így a szükséges szolgáltatást a szabályok megsértése nélkül tudják végezni.

Az elmúlt hónapok tapasztalatai alapján megállapítható, hogy a gazdasági érdekeket figyelembe véve az érintett üzlet homlokzatával nem érintkező vendéglátó teraszok esetén az előírt legkisebb 1 méter szélesség – a használható bútorzatra, valamint a rendelkezésre álló terület gazdaságos kihasználtságára való tekintettel – egyértelműen nem tartható, ezért javasolt a nem épület homlokzatán elhelyezett vendéglátó teraszok szélességére vonatkozó előírás 1,5 méter értékre történő növelése.

A gazdasági tevékenység tervezhetősége érdekében felmerült az igény, hogy a közterület vendéglátó terasz elhelyezésének használata esetében annak használója a közterület-használati díjat hosszabb távon, azonban nem egyszerre fizethesse meg. Az erre vonatkozó részletfizetési kedvezmény bevezetése, illetve az erre vonatkozó szabályok meghatározása nemcsak a használó érdekét szolgálja, de a megkönnyíti az átruházott hatáskörben eljáró Városüzemeltetési Bizottság munkáját is, valamint csökkenti az ezzel járó adminisztrációs munkát, költségeket, és biztosítja a hatósági előírások betartásának, betarthatóságának folyamatos kontrollját is.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

Budapest, 2015. augusztus 6.

Hutiray Gyula

alpolgármester

**Budapest Főváros VII. kerület Erzsébetváros Önkormányzata Képviselő-testületének**

**…/2015. (….) önkormányzati rendelete a**

**Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló**

**22/2013. (IV.30.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében eljárva, továbbá a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában, a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. § (1) bekezdésében, valamint a mozgóképről szóló 2004. évi II. törvény 34. § (5) bekezdésében kapott felhatalmazás alapján a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet (továbbiakban: Rendelet) módosításáról a következőket rendeli el:

**1. §**

(1) A Rendelet 2. § (1) bekezdésének helyébe a következő rendelkezés lép:

***„****(1) A Képviselő-testület hatáskörébe tartozó esetekben a közterület-használati hozzájárulás iránti kérelmet a kérelmezett időtartam kezdő időpontját megelőző legalább 60 nappal, a Városüzemeltetési Bizottság hatáskörébe tartozó esetekben legalább 30 nappal, egyéb esetekben pedig legalább 10 nappal korábban kell benyújtani.”*

(2) A Rendelet 2. §-a a következő (8a) bekezdéssel egészül ki:

*„(8a) A rendelet 4. mellékletében meghatározott kiemelt közterületeken a vendéglátó teraszok, előkertek közterület-használati hozzájárulásának kiadására vonatkozóan minden év január 31-ig pályázat kerül kiírásra, amelyre az érintett közterülettel határos vendéglátóüzletek – megfelelő kereskedelmi jogosultsággal rendelkező – üzemeltetői nyújthatnak be pályázatot. A pályázati kiírást, valamint a benyújtott kérelmeket a Városüzemeltetési Bizottság hagyja jóvá, illetve bírálja el. A pályázati eljárás eredménye alapján nem hasznosított területekre a pályázat elbírálását követően is benyújtható kérelem.”*

(3) A Rendelet 2. § (9) bekezdés a) pontjának helyébe a következő rendelkezés lép:

*„a) a kérelmező nevét, és lakóhelyének, székhelyének, vagy telephelyének címét;”*

(4) A Rendelet 2. § (9) bekezdés e) pontja hatályát veszti.

**2. §**

A Rendelet 3. § (5) bekezdés g) pontjának helyébe a következő rendelkezés lép:

*„g) utcabútor, ingatlanra történő közlekedést segítő rámpa, figyelmeztető és tájékoztató tábla, köztéri óra, kivetítő- és videofal-berendezés, szabadidős zajforrás elhelyezéséhez, fennmaradásához;”*

**3. §**

(1) A Rendelet 4. § (2) bekezdés k) pontjának helyébe a következő rendelkezés lép:

*„k) ha az üzlet homlokzatával*

* *érintkező vendéglátó előkert, terasz esetén annak szélessége – beleértve a vele közvetlenül érintkező, kérelmező által jogszerűen használt magánterületet is – nem éri el az 1 méter szélességet, vagy*
* *nem érintkező vendéglátó előkert, terasz esetén annak szélessége nem éri el az 1,5 méter szélességet,”*

(2) A Rendelet 4. § (2) bekezdés t) pontjának helyébe a következő rendelkezés lép:

*„t) jármű iparszerű javítására, kivéve a lakosság igényeinek kielégítésére végzett kisipari gumiabroncs javító műhely, vállalkozás előtti közterületre, legfeljebb egy darab gépjármű várakozóhely használatára, azzal a kötelezettséggel, hogy a közterületen a leszerelt alkatrészek, autógumi, valamint a szereléssel kapcsolatos szerszámok nem tárolhatók;”*

(3) A Rendelet 4. § (2) bekezdés v) pontjának helyébe a következő rendelkezés lép:

*„v) gépjárművek várakozóhelyéül szolgáló közterületre – a (11) bekezdésben foglaltak kivételével – vendéglátó-, kereskedelmi-, és reklám célú használatra, ha az a várakozási lehetőséget korlátozza, csökkenti, vagy akadályozza;*

(4) A Rendelet 4. § (2) bekezdés w) pontjának helyébe a következő rendelkezés lép:

*w) ha ugyanazon kérelmező, ugyanazon tevékenységre vonatkozó közterület-használati hozzájárulásának a 8. § (1) bekezdés d) pontja alapján történő visszavonására került sor, a hozzájárulást visszavonó döntés jogerőre emelkedését követő egy éven belül.”*

(5) A Rendelet 4. § (10) bekezdése helyébe a következő rendelkezés lép:

*„(10) Vendéglátó előkert, terasz járdán kizárólag oldalról 1 méternél nem magasabb növényzettel, vagy növényzettel kombinált szerkezettel történő behatárolással, valamint, ha a terasz a gyalogos közlekedés biztonságát akadályozná, vagy veszélyeztetné, dobogón, illetve a járdának az országos településrendezési és építési követelményekről szóló 253/1997. (XII. 20.) Korm. rendeletben meghatározott hasznos szélessége meghagyásával kerülhet kialakításra.”*

(6) A Rendelet 4. §-a a következő (11) bekezdéssel egészül ki:

*„(11) Gépjárművek várakozóhelyéül szolgáló közterületre vendéglátó terasz, előkert elhelyezésére vonatkozó közterület-használati hozzájárulás adható, amennyiben*

1. *annak kialakítására a (2) bekezdés k) pontja, és a (10) bekezdés alapján a járdán lehetőség nincs,*
2. *a kérelmezett gépjármű várakozóhelyek száma legfeljebb négy,*
3. *azok határától számított 100 méteres sugarú körzetben a vendéglátó terasz, előkert céljára hasznosított gépjármű várakozóhelyek száma a kérelem benyújtásának időpontjában együttesen az önkormányzati tulajdonú várakozóhelyek számának 10 %-át nem haladja meg,*
4. *illetve az ezzel érintkező járdaszakaszra más közterület-használati hozzájárulás kiadásra nem került.”*

**4. §**

(1) A Rendelet 5. § (1) bekezdés a) pontjának helyébe a következő rendelkezés lép:

*„a) a jogosult nevét, és lakóhelyének, székhelyének, vagy telephelyének címét;”*

(2) A Rendelet 5. § (1) bekezdés g) pontja hatályát veszti.

(3) A Rendelet 5. § (3) bekezdés b) pontjának helyébe a következő rendelkezés lép:

*„b) az Erzsébetváros Rendészeti Igazgatóságával.”*

**5. §**

(1) A Rendelet 6. §-a a következő (1b) bekezdéssel egészül ki:

*„(1/b) Vendéglátó előkert, terasz céljára történő közterület használat tekintetében, a 3 hónapot el nem érő egybefüggő közterület-használat esetében az 1. mellékletben meghatározott közterület-használati díj 125 %-a fizetendő.”*

(2) A Rendelet 6. § (2) bekezdésének helyébe a következő rendelkezés lép:

*„(2) A jogosult a közterület-használati hozzájárulásban meghatározott díjat a közterület-használati hozzájárulásban meghatározott időtartamra és módon, egy összegben, előre, a közterület tényleges használatára tekintet nélkül köteles megfizetni, kivéve a (3) és (3a) bekezdésekben meghatározott esetet.”*

(3) A Rendelet 6. §-a a következő (3a) bekezdéssel egészül ki:

*„(3a) Vendéglátó előkert, terasz elhelyezésére szóló közterület-használati hozzájárulásban meghatározott díj megfizetésére – amennyiben a közterület-használat kérelmezett időtartama a hat hónapot meghaladja – a jogosult erre irányuló külön kérelmére részletfizetés engedélyezhető.”*

(4) A Rendelet 6. § (4) bekezdésének helyébe a következő rendelkezés lép:

*„(4) A (3) és (3a) bekezdésekben meghatározott részletfizetési kedvezményről jogosult kérelmére a Városüzemeltetési Bizottság dönt.”*

**6. §**

(1) A Rendelet 7. § (1) bekezdés g) pontjának helyébe a következő rendelkezés lép:

*„g) építményen elhelyezett emléktábla, szobor,”*

(2) A Rendelet 7. § (5) bekezdése hatályát veszti.

**7. §**

(1) A Rendelet 9. § (3) bekezdésének helyébe a következő rendelkezés lép:

*„(3) Jogellenes a plakátnak, választási plakátnak, illetve reklámfeliratnak, vagy -hordozónak az e rendeletben szabályozottak megsértésével történő elhelyezése. Amennyiben az elkövető tényleges kiléte nem állapítható meg, a jogellenes magatartást az valósítja meg, akinek érdekében a plakátot, választási plakátot, illetve reklámfeliratot, -hordozót közzéteszik.”*

**8. §**

A Rendelet 10. §-a helyébe a következő rendelkezés lép:

*„10. § Az Önkormányzat a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2. § (1) bekezdés d) pontjában foglaltakon túl az 2. mellékletben megjelölt közterületek dohányzást tiltó táblával ellátott részein a dohányzást megtiltja.”*

**9. §**

(1) A Rendelet 11. § (1) bekezdésének helyébe a következő rendelkezés lép:

*„(1) Budapest Főváros VII. kerületének közterületein tilos a szeszesital fogyasztása.”*

(2) A Rendelet 11. § (2) bekezdés b) pontjának helyébe a következő rendelkezés lép:

*„b) az engedéllyel szervezett és közterület-használati hozzájárulással rendelkező alkalmi rendezvények idején és területén,”*

**10. §**

(1) A Rendelet 1. mellékletének helyébe jelen rendelet 1. melléklete lép.

(2) A Rendelet jelen rendelet 2. mellékletével egészül ki.

**11. §**

(1) E rendelet 2015. október 1. napján lép hatályba.

(2) E rendelet rendelkezéseit a hatálybalépésekor már folyamatban lévő, de még el nem bírált ügyekben is alkalmazni kell.

**dr. Gotthard Gábor Vattamány Zsolt**

**jegyző polgármester**

1. melléklet

*A 22/2013. (IV.30.) önkormányzati rendelet 1. melléklete*

Budapest Főváros VII. kerület Erzsébetváros Önkormányzata Képviselő-testületének

22/2013. (IV.30.) önkormányzati rendeletéhez

**Közterület-használati díjtételek (az ÁFA összegét nem tartalmazzák)**

**I. Vendéglátó-, kereskedelmi-, és reklám célú használat**

|  |  |  |  |  |
| --- | --- | --- | --- | --- |
| ***Közterület-használat célja*** | | | ***Közterület-használat díja (Ft)*** | |
| Óriás plakát legfeljebb 8-20 m2 | | | **22 000** | **db/hó** |
| Hirdetőoszlop | | | **8 000** | **db/hó** |
| Hirdetőoszlop megvilágítással | | | **10 000** | **db/hó** |
| Reklámtábla, hirdetőtábla, fényreklám, prizmás reklámberendezés (talajon, oszlopon, építményen) | | | **7 000** | **m2/hó** |
| Homlokzati (építési) védőháló reklámmal | | | **1 200** | **m2/hó** |
| Homlokzati (építési) védőháló reklámmal társasházak esetén (ahol a lakások tulajdoni hányad szerinti aránya meghaladja az 50%-ot) | | | **díjmentes** | |
| Vetített reklám | | | **5 000** | **m2/nap** |
| Reklámzászló | | | **5 000** | **db/hó** |
| Molinó | | | **5 000** | **m2/hó** |
| Közterületbe nyúló, vagy a felett elhelyezett reklámfeliratot tartalmazó védőtető, előtető, ernyőszerkezet, napvédő ponyva | | | **800** | **m2/hó** |
| Pavilon | | | **3 500** | **m2/hó** |
| Árubemutató (3 m2-t meg nem haladó árusító fogasok, állványok) | | | **3 500** | **m2/hó** |
| Termékbemutató, kiállítás, egyéb elkerített terület | | | **1 000** | **m2/nap** |
| 3 m2 alapterületet meg nem haladó árusítás (reklámozás) célját szolgáló ideiglenes asztal, guruló kocsi, állvány, sátor, mozgó árusítás (napilap és hetilap, folyóirat, könyv, levelezőlap, virág, léggömb, zöldség, gyümölcs, ásványvíz, üdítőital, stb., valamint zárt szerkezetű kávéital, nyers tej, fagylalt, jégkrém pult) | | | **300** | **m2/nap** |
| Vitrin, guruló kirakat | | | **2 500** | **m2/hó** |
| Idényjellegű árusítás (dinnye, fenyőfa, stb.) | | | **300** | **m2/nap** |
| Ünnepek előtti alkalmi árusítás (karácsony, húsvét, szilveszter) | | | **1 500** | **m2/nap** |
| Az Erzsébetvárosi Önkormányzat saját szervezetei (intézmények, közhasznú társaságok, közalapítványok), és az önkormányzat közvetlen és közvetett 100%-os tulajdonában lévő gazdasági társaságok által szervezett rendezvények a hozzá kapcsolódó technikai terület biztosítása és eszközök tárolása | | | **díjmentes** | |
| Heti vásár és piac | | | **150** | **m2/nap** |
| Helyi termelői piac | | | **díjmentes** | |
| Szórólap, szendvicsember | | | **300** | **fő/nap** |
| Vendéglátó előkert, terasz | | | | |
|  | Károly körút – Király utca – Erzsébet körút – Rákóczi út által határolt terület | járdaszakaszon | **7 500** | **m2/hó** |
| gépjármű várakozóhelyen | **18 000** |
|  | Erzsébet körút – Király utca – Lövölde tér – Városligeti fasor – Dózsa György út – Verseny utca – Thököly út – Baross tér – Rákóczi út által határolt terület | járdaszakaszon | **5 000** |
| gépjármű várakozóhelyen | **12 000** |
| Mozgóbolt útján történő árusítás | | | **1 000** | **db/nap** |
| A jelen rendelet 7. § (1) bekezdés a)-d) pontjaiban meghatározott rendezvényekhez kapcsolódó vendéglátó, kereskedelmi, szórakoztató és reklámtevékenység, valamint a rendezvényen részt vevők elhelyezésével összefüggő eszközök (pl.: asztal, szék, pad, állványzat, stb.) | | | **300** | **m2/nap** |
| Vendéglátó tevékenységhez kapcsolódó elárusító pult, sörcsap | | | **30 000** | **db/hó** |
| Járműreklám | | | **20 000** | **db/hó** |
| TV, projektor | | | **1 000** | **db/nap** |
| Gumiabroncs iparszerű javítása | | | **5 000** | **m2/hó** |

**II. Kulturális-, szórakoztató célú használat**

|  |  |  |
| --- | --- | --- |
| ***Közterület-használat célja*** | ***Közterület-használat díja (Ft)*** | |
| Reklám célú, vagy vállalkozási rendezvények és technikai eszközök tárolása | **1 800** | **m2/nap** |
| Légvár, ugráló vár, trambulin, körhinta, egyéb szórakoztató létesítmények, tevékenységek (pl. kivetítő, videofal berendezés) | **800** | **m2/nap** |
| Mutatványos | **200** | **m2/nap** |
| Portrérajzolás | **1 000** | **fő/nap** |
| Utcazenélés | **díjmentes** | |
| Ideiglenes színpad, tribün | **1 000** | **m2/nap** |
| Az államháztartás központi és önkormányzati alrendszerébe tartozók, valamint megbízásukból eljárók által a közterület rendeltetéstől eltérő használata | **díjmentes** | |
| Humanitárius, karitatív jellegű non-profit tevékenység, rendezvény | **díjmentes** | |
| Kulturális, környezetvédelmi, közérdekű tájékoztatás, sport, tömegsport, díjmentes szolgáltatás jellegű non-profit tevékenység, rendezvény és a hozzá kapcsolódó technikai terület biztosítása és eszközök tárolása | **díjmentes** | |

**III. Építési, rakodási munkálat céljára szolgáló használat**

|  |  |  |
| --- | --- | --- |
| ***Közterület-használat célja*** | ***Közterület-használat díja (Ft)*** | |
| Hangfelvétel, valamint technikai eszközök tárolása | **450** | **m2/nap** |
| Állvány, építőanyag és törmelék tárolása, elkerített munkaterület (pl. rakodás, költözés), állványozás, daruzás, betonpumpa elhelyezése | **200** | **m2/nap** |
| Építési konténer elhelyezése | **2 000** | **db/nap** |
| Az Erzsébetvárosi Önkormányzat érdekében végzett építési, felújítási, karbantartási, vagy veszélytelenítési munkák (a használót bejelentési kötelezettség terheli) | **díjmentes** | |
| Ingatlanra történő közlekedést segítő rámpa | **díjmentes** | |
| Társasházak által az ingatlan közös tulajdonban lévő részein végzett veszélytelenítési-, karbantartási- és felújítási munkák végzése (a használót bejelentési kötelezettség terheli) | **díjmentes** | |

**IV. Egyéb használat**

|  |  |  |
| --- | --- | --- |
| ***Közterület-használat célja*** | ***Közterület-használat díja (Ft)*** | |
| A gyalogos és gépjármű forgalmat nem akadályozó virágláda, virágvályú, virágtartó oszlop, távbeszélő készülék, postai levélszekrény, alapzatos zászlórúd, kerékpártároló elhelyezése | **díjmentes** | |
| Építményen elhelyezett emléktábla, szobor | **díjmentes** | |
| Közterületbe nyúló, vagy a felett elhelyezett reklám felirat nélküli védőtető, előtető, ernyőszerkezet, napvédő ponyva | **díjmentes** | |
| Taxiállomás létesítése | **díjmentes** | |
| Alkalmi várakozás biztosítása gépjármű várakozóhelyen | **5.000** | **gépjármű/nap** |
| Alkalmi várakozás biztosítása nem kijelölt gépjármű várakozóhelyen | **8.000** | **gépjármű/nap** |

2. melléklet

*22/2013. (IV.30.) önkormányzati rendelet 4. melléklete*

Budapest Főváros VII. kerület Erzsébetváros Önkormányzata Képviselő-testületének

22/2013. (IV.30.) önkormányzati rendeletéhez

**Az Erzsébetvárosi Önkormányzat tulajdonában álló kiemelt közterületek**

1. Király utca Károly körút és Holló utca közötti szakasza,
2. Madách Imre út,
3. Király utca 13. (Dob utca 16.) „C” udvar,
4. Dob utca Károly körút és Holló utca közötti szakasza,
5. Wesselényi utca Károly körút és Síp utca közötti szakasza,
6. Dohány utca Károly körút és Síp utca közötti szakasza.

**Általános indokolás**

Az Önkormányzat tulajdonában található közterületek hasznosítása nem csak jelentős bevételi forrás, de jelentős felelősség mind Erzsébetváros lakói, mind pedig az azt használók felé is.

A közterületet is érintő folyamatosan végbemenő változások, illetve az Erzsébetvárosi Önkormányzat törekvéseinek megfelelő megújulás, valamint beruházások következményeként a közterület-használat tekintetében is újabb, és újabb igények merülnek fel minden oldalról, ezzel összefüggésben azonban a továbbiakban is szükséges nemcsak az erre vonatkozó szabályozás pontosítása, vagy akár új elemek beépítése is, ezért ismét szükségessé vált a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet módosítása.

**Részletes indokolás**

1. §

(1) bekezdés: A Képviselő-testület hatáskörébe tartozó közterület-használati kérelmek megfelelő elbírálását elősegítő, annak benyújtására vonatkozó határnap meghatározására vonatkozó, továbbá a hatósági eljárások gyakorlatához, és a Rendeletben megfogalmazott rendelkezésekhez igazodó módosítása, amely a kötelezően előírt, azonban a Rendeletben meg nem határozott formanyomtatvány használatát megszüntető módosítás.

(2) bekezdés: A turisztikailag kiemelt, és ennek megfelelően városképi szempontból is értékes közterületek pályázat útján, hosszútávon történő, a városképbe való illeszkedését támogató módosítás.

(3) és (4) bekezdések: Kizárólag a közterület-használati hozzájárulás iránti kérelem tartalmára vonatkozó rendelkezés pontosítását szolgáló, valamint a hatósági gyakorlatnak való megfeleltetést szolgáló módosítás.

2. §

Kizárólag a már meglévő jogszabályi rendelkezések végrehajtását szolgáló szövegszerű pontosítás.

3. §

(1) bekezdés: A lakossági igényeket kiszolgáló, egyben a gazdasági tevékenység valós gyakorlatával összefüggő rendelkezés.

(2) bekezdés: A lakossági igényeket kiszolgáló, és a szükséges szolgáltatást végző, kisipari tevékenységet folytató vállalkozások tevékenységét elősegítő, valamint annak kereteit meghatározó módosítás.

(3)-(4) bekezdés: A kijelölt várakozóhely kereskedelmi célú hasznosításához kapcsolódó rendelkezés módosítása, továbbá a vendéglátó teraszokra, előkertekre vonatkozó közterület-használati hozzájárulás jogsértő magatartás esetén történő visszavonására irányuló szankció szigorítása.

(5) bekezdés: A vendéglátó terasz, előkert kialakításának, elhelyezésének feltételeit meghatározó rendelkezés módosítása.

(6) bekezdés: A kijelölt várakozóhelyek kereskedelmi célú hasznosításának feltételeit meghatározó rendelkezés.

4. §

(1) és (2) bekezdések: Kizárólag a közterület-használati hozzájárulás tartalmára vonatkozó rendelkezés pontosítását szolgáló, valamint a hatósági gyakorlatnak való megfeleltetést szolgáló módosítás.

(3) bekezdés: Kizárólag a megváltozott szabályozásnak megfelelő szövegszerű javítás.

5. §

(1) bekezdés: Kizárólag a Rendelet rendelkezéseit pontosító technikai módosítás.

(2) bekezdés: A közterület vendéglátó előkert, terasz elhelyezésének hasznosításával, illetve a Rendelet módosításával összefüggő technikai módosítás.

(3) bekezdés: A Városüzemeltetési Bizottság munkáját, valamint a szükséges adminisztráció csökkentését elősegítő, vendéglátó előkert, terasz elhelyezésére vonatkozó közterület-használati díj részletfizetési kedvezményét meghatározó rendelkezés.

(4) bekezdés: A közterület vendéglátó előkert, terasz elhelyezésének hasznosításával, illetve a Rendelet módosításával összefüggő technikai módosítás.

6. §

(1) bekezdés: A lakossági igényeknek, valamint a kialakult hatósági gyakorlatnak való megfeleltetést szolgáló módosítás.

(2) bekezdés: Kizárólag a Rendelet rendelkezéseit pontosító technikai módosítás.

7. §

A közterület-használatával összefüggő jogellenes magatartások visszaszorítását, illetve az ezzel kapcsolatos hatósági gyakorlatnak való megfeleltetést szolgáló, elsősorban szövegszerű módosítás.

8-9. §

A jogalkotásról szóló 2010. évi CXXX. törvény rendelkezéseinek való megfeleltetést szolgáló technikai, szövegszerű módosítás, azaz a más jogszabályokban már meghatározott rendelkezések megismétlésének megszüntetése.

10. §

A megváltozott kereskedelmi szokásokkal összefüggő, és a vonatkozó jogszabályi környezet meghatározását, illetve annak végrehajtását szolgáló, a Rendelet mellékleteiben történő módosítás.

11. §

Hatályba léptető rendelkezések.