|  |
| --- |
| **Budapest Főváros VII. kerület Erzsébetváros Önkormányzata Molnár István képviselő** |

Iktatószám:

Napirendi pont:……..

**Előterjesztés**

**A Képviselő-testület 2015. szeptember 7-ei rendkívüli ülésére**

**Tárgy:** Javaslat az önkormányzat társasházi pályázati rendszerének felülvizsgálatára

**Készítette:**

**Molnár István**  
képviselő

**Törvényességi szempontból kifogást nem emelek:**

**Dr. Gotthard Gábor**  
jegyző

**Az előterjesztés nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A tavaly megválasztott képviselők nagy lelkesedéssel nyújtották be módosító javaslataikat a 2015. évi költségvetéshez, kiemelten is a társasházak támogatását szolgáló sorokhoz.

Ennek eredménye lett, hogy kiemelkedő összegű és új szerkezetű (vissza nem térítendő támogatás) segítséget nyújt idén az Önkormányzat a kerület épületeinek.

Ezek után én – és nyilván a Képviselő-testület többi tagja is – az gondoltam, hogy ez egy nagy sikertörténet lesz, mindenki megelégedésére.

Sajnos az elmúlt napokban, hetekben számos közös képviselő és lakó keresett meg, komoly kritikákat megfogalmazva, és más kerületeket felhozva példaként. Ezért áttekintettem a Budapesten még társasházi támogatást nyújtó önkormányzatok gyakorlatát. Néhány mintát a kiírásokból mellékletként csatoltam gondolatébresztőnek.

A teljesség igénye nélkül például a

VI. kerületben: pályázatok kiírása: március 16.

beadása: május 15.

elbírálása: július 2.

XI. kerületben pályázatok kiírása: március 27.

beadása: május 8.

elbírálása: június 4.

XIII. kerületben pályázatok kiírása: március 4.

beadása: május 18.

elbírálása: június 10.

A VIII. kerületben a pályázat kiírása után a beadás és az elbírálás is folyamatos, amíg a keret tart (elgondolkodtató, hiszen így nincs tumultus a feldolgozásnál, nincs forráshiány miatt elutasított pályázat). Látható, hogy nagy lemaradásban vagyunk, a felújítási munkára legalkalmasabb nyári hónapok elvesztek társasházaink számára.

Van, ahol (XIV. kerület) a forráshiány miatt elutasított társasházakat a következő esztendőben automatikusan előre veszik.

Valamennyi általam megnézett kerületi, valamint a fővárosi önkormányzati pályázat közös jellemzője, hogy egyiknél sem találkoztam az EU minimis (csekély összegű) támogatással, sehol semmilyen nyilatkozatokat nem kell erről begyűjteni, kitölteni a közös képviselőknek, csak nálunk. (Igazság szerint nem is értették, miről beszélek, és miért csináljuk ezt.) Mint ahogy előzetes normakontrollt sem kérnek. Van, ahol nincs előzetes műszaki bejárás, van, ahol csak szúrópróba szerű, hiszen a közös képviselő nyilatkozik a pályázatban foglaltak valóságáról.

A kiírásban szereplő munkákat is érdemes lenne áttekinteni. Például a homlokzatok felújítására több mint 60 millió forint igény jött be, viszonylag kevés háztól, de nagy összegekre, nekik gyakorlatilag a jelen feltételek mellett nincs esélyük nyerni, igazából feleslegesen dolgoznak a pályázatukkal.

Számos érdekes megoldás található még, de talán a felsorolt elemek is elegendőek ahhoz, hogy a Képviselő-testület átgondolja a problémát, és az idei tapasztalatok szerint jövőre gyorsabban, egyszerűbben írja ki, bírálja el az önkormányzatunk a társasházi pályázatokat.

Nyilván megvan a saját véleményem, javaslatom arra, hogy szerintem mit csináljunk máshogy, de ennek az előterjesztésnek nem célja, hogy a részletekről döntsön. Azok megvitatására a Testület ülése nem alkalmas, de arra igen, hogy a határozati javaslatok elfogadása után a következő három hónapban közösen kialakítsunk egy véleményt, amit decemberben megtárgyalhatunk.

**Kérem a Tisztelt Képviselő-testületet az előterjesztésem megtárgyalására, és a határozati javaslatok elfogadására!**

**Határozati javaslatok**

**1.**

Budapest Főváros VII. kerület Erzsébetváros Önkormányzat Képviselő-testülete felkéri Vattamány Zsolt polgármestert, hogy vizsgáltassa meg az Önkormányzat által kiírandó társasház felújítási pályázatok gyorsabb kiírásának, elbírálásának és egyszerűbbé tételének lehetőségét. Az egyeztetésekbe vonja be a Képviselő-testületnek a téma iránt érdeklődő tagjait, és a kialakult álláspontról tájékoztassa a Képviselő-testületet.

**Felelős:** Vattamány Zsolt polgármester

**Határidő:** 2015. december 31.

**2.**

Budapest Főváros VII. kerület Erzsébetváros Önkormányzat Képviselő-testülete felkéri Dr. Gotthard Gábor jegyzőt, hogy az 1. pont tárgyában tartandó egyeztetések alkalmával gondoskodjon a hivatal témában érintett dolgozóinak, szakértőinek jelenlétéről.

**Felelős:** Dr. Gotthard Gábor jegyző

**Határidő:** azonnal

Budapest, 2015. augusztus 25.

**Molnár István**  
képviselő