|  |
| --- |
| **Helyi**  **Esélyegyenlőségi**  **Program**  **Felülvizsgálata** |
| **Budapest Főváros VII. Kerület Erzsébetváros Önkormányzata** |
| **[http://upload.wikimedia.org/wikipedia/commons/f/f3/VII._kerület_címere.jpg](http://www.google.hu/url?sa=i&source=images&cd=&cad=rja&docid=AjCcqzCmiXAmTM&tbnid=xXWPkB34LEJ6XM:&ved=0CAgQjRwwAA&url=http://commons.wikimedia.org/wiki/File:VII._ker%C3%BClet_c%C3%ADmere.jpg&ei=m6GQUZCgDImn4ATJoIDYBA&psig=AFQjCNG4bs69y_OilrdNf67b6lmOSsdIfg&ust=1368519451233537)**  **Jóváhagyta:**  **Budapest Főváros VII. kerület Erzsébetváros Önkormányzat Képviselő testülete a …../2015. (…/ ….) számú határozatával**  **2015. szeptember** |

Tartalomjegyzék

[BEVEZETÉS 3](#_Toc428430596)

[A jogszabályi környezet változásai 3](#_Toc428430597)

[Az esélyegyenlőségi célcsoportokat érintő helyi szabályozás rövid bemutatása 3](#_Toc428430598)

[A települési önkormányzat rendelkezésére álló adatok - lakónépesség 5](#_Toc428430599)

[Jövedelmi viszonyok 8](#_Toc428430601)

[Foglalkoztatottság 9](#_Toc428430602)

[A 2013-ban elfogadott Intézkedési Tervben foglaltak megvalósulásának felülvizsgálata 13](#_Toc428430604)

[Új célok kijelölése, intézkedési terv a 2015-2017 közötti időszakra 38](#_Toc428430605)

[Intézkedési terv 38](#_Toc428430606)

[Összegzés 39](#_Toc428430607)

[Az elfogadás módja és dátuma 39](#_Toc428430608)

# BEVEZETÉS

A főváros kerületeinek önkormányzatai ötévente öt évre szóló helyi esélyegyenlőségi programot fogadnak el.

Erzsébetváros Önkormányzata a Helyi Esélyegyenlőségi Programját 2013. június 26-án fogadta el, mely dokumentum kitért a hátrányos helyzetű társadalmi csoportok - különös tekintettel **a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára** - oktatási, lakhatási, foglalkoztatási, egészségügyi és szociális helyzetére, illetve a helyzetelemzésen alapuló intézkedési tervben meghatározta a helyzetelemzés során feltárt problémák komplex kezelése érdekében szükséges intézkedéseket.

A helyi esélyegyenlőségi program időarányos megvalósulását, illetve az esetleges változásokat kétévente át kell tekinteni, az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.

A felülvizsgálatnak ki kell terjednie arra, hogy a helyzetelemzés továbbra is helytálló-e, továbbá a lejárt határidejű intézkedések teljesültek-e. Ha a felülvizsgálat alapján szükséges, a települési önkormányzat vagy módosítja a helyi esélyegyenlőségi programot, vagy új helyi esélyegyenlőségi programot fogad el.

Jelen dokumentum a már elfogadásra került Erzsébetvárosi Helyi Esélyegyenlőségi Programot kívánja módosítani.

A jogszabályi környezet változásai

Erzsébetváros helyi esélyegyenlőségi programját az egyenlő bánásmódról és az esélyegyenlőség előmozdításáról szóló 2003. évi CXXV. törvény (továbbiakban: Ebktv.) előírásai alapján készítettük, mely stratégiai dokumentum fenti jogszabály előírásaihoz továbbra is illeszkedik. Erzsébetváros Önkormányzatának Helyi Esélyegyenlőségi Programja közvetve kapcsolódik EU-s és nemzeti szintű stratégiákhoz, ágazati politikákhoz, úgy mint

* EU 2020 stratégia,
* Nemzeti Reform Program,
* Nemzeti Társadalmi Felzárkózási Stratégia,
* „Legyen jobb a gyerekeknek!” Nemzeti Stratégia,
* Roma Integráció Évtizede Program,
* Nemzeti Ifjúsági Stratégia.

Az esélyegyenlőségi célcsoportokat érintő helyi szabályozás rövid bemutatása

Erzsébetváros önkormányzata rendeletalkotási jogkörében eljárva, kiemelt figyelmet fordít a hátrányos helyzetű és a védett tulajdonságokkal rendelkező társadalmi csoportok támogatására. Az önkormányzat képviselő testületének helyi szabályozási tevékenysége során célja olyan önkormányzati rendeletek megalkotása, melyek a törvényi előírások mellett és azon túl biztosítják a helyi lakosság számára a szolgáltatásokhoz, az információkhoz és az általános jóléthez szükséges és azt támogató egyéb területekhez való hozzáférés esélyegyenlőségét. 2015. március 1-jétől a törvényi előírásokkal összhangban a szociális ellátások igénybevételének szabályozása jelentősen megváltozott.

A Magyarország központi költségvetésének megalapozásáról szóló 2014. évi XCIX. törvény rendelkezései jelentősen átalakították a szociális ellátások rendszerét. A törvény 2015. március 1-jei hatállyal az eddig jegyzői hatáskörben lévő aktív korúak ellátását a járási hivatal hatáskörébe utalta, megszüntette a lakásfenntartási támogatást, az adósságkezelési szolgáltatást, valamint a méltányossági jogcímen nyújtott közgyógyellátást és méltányos ápolási díjat. 2015. március 1-jétől bevezetésre került a települési támogatás, mely a szociális igazgatásról és szociális ellátásokról szóló 1993. évi III. tv. (továbbiakban Szt.) rendelkezései alapján nyújtott pénzbeli és természetbeni ellátások helyi szintű kiegészítésére szolgál. A települési támogatás megállapításának feltételeit a képviselő-testület – az Szt. rendelkezéseivel összhangban - önkormányzati rendeletben szabályozza.

A fenti jogszabályi változásokra tekintettel a szociális ellátások és szociális szolgáltatások igénybevételének helyi szabályozásáról szóló 63/2013 (XII.16.) sz. önkormányzati rendelet (továbbiakban: Ör.) hatályát vesztette és március 1-jével életbe lépett a 6/2015. (II.25.) számú önkormányzati rendelet a szociális ellátások és szociális szolgáltatások igénybevételének helyi szabályozásáról.

A települési támogatás keretében – az Szt. rendelkezéseivel összhangban – átmeneti vagy eseti jelleggel nyújtható települési támogatás, lakhatáshoz kapcsolódó, gyógyszerkiadásokhoz nyújtott, lakhatási hátralékot felhalmozó személyek részére nyújtott települési támogatás állapítható meg az arra jogosultak részére. Az új rendelet értelmében az Szt.-ben felsoroltakon túl megállapítható elhunyt hozzátartozó eltemettetésének költségeihez, beiskolázáshoz, gyermek ellátására tekintettel nyújtott települési támogatás is.

A lakhatási hátralékot felhalmozó személyek részére nyújtott települési támogatás a 2014. évi XCIX. törvény által megszüntetett adósságkezelési szolgáltatást hivatott pótolni. Eddig az Szt. rendelkezéseivel összhangban az adósságkezelési szolgáltatásról szóló 25/2011 (VI.29.) sz. önkormányzati rendelet szabályozta ezt a támogatási típust, azonban a változások megkövetelték, hogy a helyi szociális rendeletben kerüljön szabályozásra, mint a települési támogatás egyik új formája. A szabályozás az Szt.-ben és adósságkezelési rendeletben foglaltakhoz képest annyiban változott, hogy a támogatás összesen két alkalommal kerülhet megállapításra, minimum 6 havi és maximum 300.000.-Ft hátralék kezelésére van lehetőség, időtartama legfeljebb 12 hónap lehet. Az elmúlt évek gyakorlata következtében és az adósságkezelésben részt vett háztartások újbóli hátralék felhalmozásának elkerülése érdekében került bevezetésre az a rendelkezés, mely alapján, akinek az adóssága villamos energia vagy gáz meg nem fizetése miatt keletkezett, annak az adósságkezelési szolgáltatás lezárását követően előre fizető mérőórát kell felszereltetni, melynek költségeihez rendkívüli települési támogatás formájában, jövedelmi helyzetre való tekintet nélkül nyújt segítséget az önkormányzat.

A gyógyszerkiadásokhoz nyújtott települési támogatásra vonatkozó szabályok megalkotásakor figyelembe vettük, hogy a méltányossági jogcímen nyújtott közgyógyellátás megszűnése miatt a krónikus beteg kerületi lakosok nehezebb helyzetbe kerülnek, így a jövedelemszámítás szempontjából a 80 év felettiek esetén a méltányos közgyógyellátásra vonatkozó jövedelemhatár (mindenkori nyugdíjminimum 400%-a) került bevezetésre.

Az elhunyt hozzátartozó eltemettetésének költségeihez nyújtott települési támogatás az ugyanilyen okra hivatkozással nyújtott önkormányzati segély megfelelője, azzal az eltéréssel, hogy ezentúl a támogatás alapja a számlával igazolt költségek 10%-a, de végösszege a helyben szokásos legolcsóbb temetés végösszegét, ill. annak 120, 130, és 140 %-át nem haladhatja meg, a temetés formájától függően.

Egységessé vált a szabályozás a jövedelemvizsgálat tekintetében, így minden támogatás esetén a háztartás jövedelmének vizsgálatára kerül sor.

A felülvizsgálat idején hatályos önkormányzati rendeletek:

* 19/2013. (IV.30.) önkormányzati rendelet az egészségügyi alapellátásról és körzeteinek kialakításáról
* 17/2013. (IV.30.) önkormányzati rendelet a pénzbeli, természetbeni, valamint személyes gondoskodást nyújtó gyermekjóléti ellátásokról
* 6/2015. (II.25.) önkormányzati rendelet a szociális ellátások és szociális szolgáltatások igénybevételének helyi szabályozásáról
* 24/2011. (VI.29.) önkormányzati rendelet a lakáscélú támogatásokról
* 12/2012. (III.26.) önkormányzati rendelet az Önkormányzati tulajdonban álló lakások és nem lakás céljára szolgáló helyiségek bérbeadásáról.
* 37/2012. (IX.25) önkormányzati rendelet az erzsébetvárosi önkormányzati elismerések alapításáról és adományozásuk rendjéről
* 16/2004. (V.24.) önkormányzati rendelet az Önkormányzat jelképeinek meghatározásáról, azok használatának szabályozásáról
* 25/2010.(IV.30.) önkormányzati rendelet az Erzsébetvárosi Felsőoktatási Ösztöndíjról
* 25/2015. (VI.30.)  önkormányzati rendelet a köznevelési intézményekbe járó tanulók részére biztosított térítésmentes illetve kedvezményes juttatásokról, valamint az erzsébetvárosi fiatal tehetségek támogatásáról

A települési önkormányzat rendelkezésére álló adatok - lakónépesség

Erzsébetváros lakónépességének számában az elmúlt három évben csökkenő mértékű fogyást tapasztalhattunk. Ugyanakkor a hivatalos adatoktól függetlenül a kerületben a valós lakónépesség száma akár a 100 ezer közeli létszámot is elérheti, ha figyelembe vesszük a lakások és az azokban be nem jelentetten ott élők kiemelkedően magas arányát (ideiglenes lakcímmel nem rendelkező „feketén” albérletezők, stb.) A vizsgált időszakban a lakosság egészéhez mérten az idősek aránya csökkent, az aktív korúak aránya nőtt. A legjellemzőbb az egyszemélyes háztartásszerkezet, a gyermekes családok aránya az elmúlt időszakban 10%-kal csökkent. A 2011-es népszámlálás során a lakásállomány 20%-a nem lakott lakásállományként jelent meg (be nem vallott magán bérlakás, iroda vagy üresen álló ingatlan). A használati jogcím szempontjából legmagasabb a lakástulajdonosok aránya, megemlítendő, hogy az elmúlt időszakban folyamatosan nőtt a nem magyar állampolgárságú tulajdonosok száma. A lakásállomány 90%-a 1945 előtt épült, melyek felújítása mind a magánszemélyek, mind pedig az önkormányzat számára nagy kihívást jelentenek.

A rossz lakásállomány alacsony négyzetméter árakkal párosul (Budapest viszonylatában a 2. legalacsonyabb árak), mely miatt vonzóvá vált a kerület a fiatal, gyermektelen párok, ill. a többgyermekes családok számára is. A magán bérlakások magas aránya miatt a fiatalok beáramlása a kerületbe magas. Mindezek ellenére a népességszám az elmúlt években csökkent – bár a kerületi mobilitás rosszul követhető – a gyermekek száma is csökken. A 0-14 évesek aránya az összlakossághoz mérten kis mértékben elmarad az országos és a budapesti átlagtól is. A 15-59 évesek aránya és a 60 évnél idősebbek számossága megfelel az országos és fővárosi tendenciáknak. A negatív demográfiai trendeket ellensúlyozandó a kerületbe való bevándorlás jelentős, így összességében elmondható, hogy Erzsébetváros fiatalodó kerület, felzárkózó társadalmi csoportokkal.

***Lakónépesség száma az év végén:***

|  |  |  |
| --- | --- | --- |
|  | Fő | Változás (fő) |
| 2007 | 57663 | - |
| 2008 | 56875 | -788 |
| 2009 | 57117 | +1000 |
| 2010 | 54398 | -2719 |
| 2011 | 55733 | +1335 |
| 2012 | 53242 | -2491 |
| 2013 | 52642 | -600 |
| 2014 | 52139 | -503 |
| 2015 | - | - |

# *Diagramok forrása: KSH, TEIR*

Jövedelmi viszonyok

Országos viszonylatban elmondható, hogy 2014. január–decemberben a teljes munkaidőben alkalmazásban állók átlagos bruttó keresete 237 700 Ft volt. A nem közfoglalkoztatás keretében foglalkoztatottak bruttó keresete a nemzetgazdaságban átlagosan 250 000, a vállalkozásoknál 254 100, a költségvetésben dolgozóké 241 200, a nonprofit szervezeteknél pedig 233 400 Ft volt. A közfoglalkoztatottak átlagosan 78 100 Ft-ot kerestek. Nemzetgazdasági szinten az átlagos – családi kedvezmény nélkül számított – nettó kereset 155 700 (ezen belül a fizikai foglalkozásúaké 106 300, a szellemi foglalkozásúaké 210 900) Ft volt, 3,0%-kal magasabb, mint 2013. január–decemberben.

2015. januárban 4,1%-kal nőttek az átlagkeresetek az előző év azonos időszakához viszonyítva. A keresetek növekedési ütemét főként a minimálbérre, a garantált bérminimumra vonatkozó éves megállapodás, a közfoglalkoztatottak létszámalakulása és a szociális területen dolgozók bérkorrekciójának áthúzódó hatása befolyásolta. 2015. januárban a teljes munkaidőben alkalmazásban állók nemzetgazdasági szintű átlagos bruttó keresete 235 900 Ft volt. Nemzetgazdasági szinten az átlagos – családi kedvezmény nélkül számított – nettó kereset 154 500 Ft volt, – a kereseteket terhelő járulékok és a személyijövedelemadó-szabályok változatlansága miatt – a bruttó keresetekével azonos mértékben, 4,1%-kal emelkedett.

A nyugdíjak vásárlóerejét tekintve Magyarország az EU-tagországok utolsó harmadához tartozik több kelet-európai és a balti országgal együtt. Magyarországon 2014 elején 2 037 126 ember kapott öregségi nyugdíjat, számuk egy év alatt 1,8 százalékkal nőtt. Az öregségi nyugdíj átlagosan 115 786 Ft volt. A férfiak öregségi nyugdíja 125 700 Ft körül alakul. 2014-ben az öregségi nyugdíjak 2,4 százalékkal nőttek. Országosan a 60 évesek és idősebbek 85,8 százaléka kapott főellátásként öregségi nyugdíjat.

2013-ban kerületünkben a lakosság közel 20%-a részesült nyugellátásban. A nyugdíjról szóló törvény szerint a nyugdíjakat minden év január hónapjától az emelés évére tervezett fogyasztói árnövekedéssel azonos mértékben kell növelni. Az öregségi teljes nyugdíj legkisebb összege havi 28 500 Ft (mely a legtöbb szociális ellátás alapja), az árvaellátás legkisebb összege havi 24 250 Ft. A rokkantsági járadék havi összege 2015. január 1-jétől 33 930 Ft-ra nőtt. A várható létminimum érték 2015-ben 92.300 Ft lesz.

|  |  |  |
| --- | --- | --- |
| Megnevezés  2013. év | Öregségi nyugdíjban részesülő férfiak száma | Öregségi nyugdíjban részesülő nők száma |
| Budapest 07. ker. | **3413 fő** | **6767 fő** |

*Forrás: TEIR*


Foglalkoztatottság

A Nemzeti Foglalkoztatási Szolgálat regiszterében szereplő legfrissebb adatok a 2015. februári állapotot tükrözik, mely szerint az adatbázisban 430,7 ezer álláskereső szerepelt (amely az első év azonos hónapjához képest 2,9%-os (közel 13 ezer fő) csökkenést mutatott). Az álláskeresők között a februári zárónapon 224 ezer férfi és 206,7 ezer fő nő szerepelt, arányuk 52%-48% volt. A tárgyhónapban 204,3 ezer álláskereső volt jogosult pénzbeli ellátásra, akiknek valamivel több, mint harminc százaléka álláskeresési ellátásban, a többiek pedig szociális jellegű támogatásban részesültek. Az álláskeresők több mint fele (52,6%) semmilyen pénzbeli támogatást nem kapott a tárgyhónapban.

Erzsébetváros foglalkoztatási viszonyait vizsgálva hasonló tendenciákat láthatunk. Az álláskeresők 48,8%-a férfi, 51,2%-a nő (1. negyedév), az év további szakaszában az álláskereső nők aránya valamivel magasabb (55%). A munkanélküliség által leginkább érintett korosztály az 55-59 évesek, ill. az 59 évnél idősebbek. Az iskolai végzettség tekintetében az országos tendenciáknak megfelelően a 8 általános iskolát végzettek felülreprezentáltak az álláskeresők között.

*Forrás: KSH, TEIR*

Az országos trendeknek megfelelően, 2014-ben az összes regisztrált álláskereső kb. 30%-a részesült valamilyen bérpótló jellegű, szociális ellátásban, kb. 10% részesült biztosítási jogviszonyon alapuló álláskereséséi segélyben. A regisztrált munkanélküliek jelentős hányada semmilyen ellátásban nem részesült kerületünkben.



# 

*Forrás: KSH, TEIR*

A 2013-ban elfogadott Intézkedési Tervben foglaltak megvalósulásának felülvizsgálata

E fejezett célja a 2013-ban elfogadott HEP intézkedési tervében foglaltak határidőre történő megvalósulásának monitoringja, továbbá a megvalósult fejlesztési lehetőségek figyelembevételével új intézkedési terv megalkotása, amely a jövőben konkrét elmozdulásokat eredményezhet az esélyegyenlőségi célcsoportokhoz tartozók helyzetének javítása szempontjából.

2013-ban öt célcsoport tekintetében összesen 27 problémás terület került beazonosításra, valamint a terület rendezéséhez fejlesztési elképzelések kerültek megfogalmazásra. Az elmúlt 2 évben a felvetett problémákra az alábbiakban részletezett megoldások születtek.

|  |
| --- |
| 1. BEAZONOSÍTOTT PROBLÉMA: A KERÜLETBEN ÉLŐ CSALÁDOK ELSZEGÉNYEDÉSÉNEK OKA A TARTÓS MUNKANÉLKÜLISÉG |
| FEJLESZTÉSI LEHETŐSÉGEK: KÖZFOGLALKOZTATÁS BŐVÍTÉSE, FEJLESZTÉSE |

A Bischitz Johanna Integrált Humán Szolgáltató Központ Esély Családsegítő és Foglalkoztatási Tanácsadó Szolgálatát megkeresőre továbbra is két alapvető problématípus a jellemző: az eladósodás és a munkanélküliség. Megjelennek olyan emberek is, akik szinte a teljes ellehetetlenülés állapotába kerülnek, akik számára a szolgáltatások nyújtása, az adható szakmai megoldások és válaszok nem jelentenek valós megoldást, közvetlen segítséget. A Családsegítő Szolgálat 2014-ben is fontosnak tartotta a szolgáltatások elérhetőségének támogatását, a kerületi lakosok szélesebb körű tájékoztatása érdekében az év első felében több alkalommal települtek ki külső helyszínekre a kerületben. Mindezek mellett a szolgáltatások minőségi fejlesztésében a legkiemeltebb feladat a szakmaközi együttműködések bővítése, melyhez ideális alapot jelentett a 2014. évben bevezetésre került új munkaszervezési modell (TEM). Az átszervezéssel egy időben a feladatok/szolgáltatások szétválasztása is megtörtént, amit a TEM modell bevezetése tett teljessé.

A beérkező jelzések alapján továbbra is azt állapíthatjuk meg, hogy a felnőtt lakosság körében a legveszélyeztetettebbek az idős, egyedül élő emberek, az alkohol problémával küzdők, a pszichiátriai betegek és munkanélküliek. A jelzések zöme magánszemélyektől, lakóközösségből érkezik, de jeleznek a kórházi szociális munkások, azonban az orvosok ritkábban. A Családsegítő Szolgálat a körzeti fórumok összehívásában szervezőként, a megtartása során aktív részvevőként is szerepet vállal.

A Családsegítő Szolgálat szolgáltatásait igénybevevők között jellemzően sokkal magasabb a nők aránya, hiszen a család általában a nőt/anyát delegálja az ügyek intézéséhez.

A munkanélküliség kezelésének egyik helyi szintű alternatívája és a szegénység kezelésének egyik legfontosabb eszköze a közfoglalkoztatás szervezése. Erzsébetvárosban a legnagyobb közfoglalkoztatók az ERVA ZRt., a Bischitz Johanna Integrált Humán Szolgáltató Központ és a Polgármesteri Hivatal.

|  |
| --- |
| 2. BEAZONOSÍTOTT PROBLÉMA: BÁR EMPIRIKUS ADATOKKAL NEM ALÁTÁMASZTOTT, DE FELTÉTELEZHETŐ A ROMÁKKAL SZEMBENI DISZKRIMINÁCIÓ JELENLÉTE |
| FEJLESZTÉSI LEHETŐSÉGEK: JÓ PÉLDÁK BEMUTATÁSA A HELYI MÉDIÁBAN, ÉRZÉKENYÍTŐ KAMPÁNY |

Európai Romák és Hátrányos Helyzetűek Művészi Kultúrájának Tehetségfejlesztéséért, Lelki és Szociális Egészségük, valamint Társadalmi Beilleszkedésük Elősegítéséért Közhasznú Egyesület 2011-ben alakult, célja a roma lakosság és a hátrányos helyzetűek integrációjának az elősegítése. Küldetésüket is a helyi önkormányzatokkal, oktatási intézményekkel, civil és kormányzati, valamint Európai Unió intézményeivel

szoros együttműködéssel látják megvalósíthatónak. 2014. március 21. és április 6. között került megrendezésre a „Szívünk Erzsébetváros Fesztiválnapok” elnevezésű program, amely az Egyesület kezdeményezése és munkája alapján, valamint a helyi Önkormányzat támogatásával valósult meg. Ez a megnyitó egyben a Budapesti Tavaszi Fesztivál (március 21. - április 6.) nyitányát is jelentette Erzsébetvárosban. A kerületi Önkormányzat támogatását is élvező helyi civil kezdeményezés ilyen módon

országos jelentőségű kulturális esemény részese is volt.

*Forrás: TEIR*

|  |
| --- |
| 3. BEAZONOSÍTOTT PROBLÉMA: A MÉLYSZEGÉNYSÉGBEN ÉLŐK ÉS ROMÁK EGÉSZSÉGI ÁLLAPOTA AZ ÖSSZLAKOSSÁGHOZ MÉRTEN ROSSZABB |
| FEJLESZTÉSI LEHETŐSÉGEK: EGÉSZSÉGÜGYI SZŰRŐPROGRAMOK NÉPSZERŰSÍTÉSE AZ ORSZÁGOS ROMA ÖNKORMÁNYZAT KERÜLETI SZERVEINEK BEVONÁSÁVAL |

A Budapest Főváros VII. kerület Erzsébetváros Önkormányzata támogatásával a Bischitz Johanna Integrált Humán Szolgáltató Központ szervezésében 2014.09.26-án és 27-én kerültek megrendezésre a **„Prevenció A-tól Z-ig” nevet viselő kerületi egészségnapok** a Garay téren és a Garay Üzletház piac szintjén. A két napos rendezvényen ingyenes szűrővizsgálatokkal, személyre szabott tanácsadásokkal várták az érdeklődőket. Az egészségtudatos életmód jegyében minden elvégzett szűrést követően egy-egy zöldséggel vagy gyümölccsel ajándékozzák meg a szervezők a résztvevőket. A programokat az egészség prevenció területén tevékenykedő neves közéleti személyiségek előadásai is színesítették. A rendezvény elérte a célját, a lakosság figyelmét sikerült felhívni az egészség védelmének, megőrzésének és a betegségek megelőzésének fontosságára, az egészségügyi ellátórendszer területén dolgozó munkatársak hasznos információkkal látták el a kerületben élőket.

A rendezvény a kisgyermekes családoknak is számos programlehetőséget kínált. (gyermekkoncert, bohóc műsor, csillámtetoválás készítés, arcfestés, ugráló vár, valamint trambulin). A rendezvény rendkívüli sikernek, elismertségnek, közel 3000 fős résztvevői létszámnak örvendett.

Az egyén fizikai jóllétén túl, kerületünk a mentális egészség megőrzését is fontosnak tartja, így a Családsegítő Központ működését 2014. év első felében heti 3 órában pszichiáter, szeptembertől pszichológus segíti. A két szakembert a 2014-es évben 39 személy kereste fel, összesen 108 alkalommal.

A családok életében az anyagi és egyéb problémák mellett felmerülhetnek zavarok a családi működésben is. Bármely családtag életében felmerülő probléma hatással van az egész család működésére, ezért a családterápián az egész családdal két szakember párban dolgozik. A családterápiát az elmúlt évben 2 család vette igénybe.

|  |
| --- |
| 4. BEAZONOSÍTOTT PROBLÉMA: AZ ESÉLYEGYENLŐSÉG VIZSGÁLATA SORÁN A MÉLYSZEGÉNYSÉGBEN ÉLŐK ÉS ROMÁK HELYZETÉRE VONATKOZÓ ADATOK HIÁNYOSAK |
| FEJLESZTÉSI LEHETŐSÉGEK: ADATGYŰJTÉS, MEGLÉVŐ ADATBÁZISOK FRISSÍTÉSE |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Megnevezés | | | Jogosultak/üggyel érintettek száma (fő) | Ebből (*b* oszlop adott sorhoz tartozó adata): | | | | |
| 0–2 éves | 3–5 éves | 6–13 éves | 14–17 éves | 18 évesnél idősebb |
|
| a | | | b | c | d | e | f | g |
| Rendszeres gyermekvédelmi kedvezményben részesülő gyermekek és nagykorúvá vált gyermekek száma | | | 779 | 56 | 135 | 394 | 147 | 47 |
| Ebből (01-ből): hátrányos vagy halmozottan hátrányos helyzet megállapítása iránti kérelemmel érintett gyermekek és nagykorúvá vált gyermekek száma | | | 146 | 11 | 32 | 72 | 24 | 7 |
| Ebből (02-ből) | **Elutasított** hátrányos vagy halmozottan hátrányos helyzet iránti kérelemmel érintett gyermekek és nagykorúvá vált gyermekek száma: | | 30 |  | 12 | 12 | 6 |  |
| **Folyamatban lévő** ügyekkel érintett gyermekek száma | | 0 | 0 | 0 | 0 | 0 | 0 |
| **Megállapított hátrányos helyzetűek** száma | | 94 | 10 | 21 | 42 | 14 | 7 |
|  | Ebből ( 05-ből): | 1. szülő(k), családba fogadó gyám alacsony iskolai végzettsége miatt | 82 | 10 | 19 | 34 | 12 | 7 |
|  | 2. szülő(k), családbafogadó gyám alacsony foglalkoztatottsága miatt | 10 |  | 1 | 7 | 2 |  |
|  | 3. elégtelen lakókörnyezet, illetve lakáskörülmények miatt | 1 |  | 1 |  |  |  |
| Ebből (02-ből) | **Megállapított halmozottan hátrányos helyzetűek** száma | | 52 | 1 | 11 | 30 | 10 | 0 |
|  | Ebből (09-ből): | 1. szülő(k), családba fogadó gyám **alacsony iskolai végzettsége és** a szülő(k), családba fogadó gyám **alacsony foglalkoztatottsága miatt** | 18 | 1 | 3 | 9 | 5 | 0 |
| 2. szülő(k), családbafogadó gyám a**lacsony foglalkoztatottsága és elégtelen lakókörnyeze**t, illetve lakáskörülmények miatt | 4 | 0 | 1 | 3 | 0 | 0 |
| 3. szülő(k), családba fogadó gyám **alacsony iskolai végzettsége és elégtelen lakókörnyezet**, illetve lakáskörülmények miatt | 29 | 0 | 7 | 18 | 4 | 0 |

Az adatgyűjtés a jogszabályi kötelezettségeknek eleget téve folyamatos. 2014. december 31-én a hátrányos, halmozottan hátrányos családok, gyermekek és nagykorúvá vált gyermekek adatait a következő táblázat tartalmazza:

*Forrás: Humánszolgáltató Iroda, igénybevevői adatbázis*

|  |
| --- |
| 5. BEAZONOSÍTOTT PROBLÉMA: BÁR EMPIRIKUS ADATOKKAL NEM ALÁTÁMASZTOTT, DE FELTÉTELEZHETŐ A SZEGÉNYSÉG ÉS HÁTRÁNYOS HELYZET ÁTÖRÖKÍTÉSE |
| FEJLESZTÉSI LEHETŐSÉGEK: AZ ÖSZTÖNDÍJ TÁMOGATÁSBAN RÉSZESÜLŐK SZÁMÁNAK BŐVÍTÉSE, A PEDAGÓGUSOK ÉS AZ ÉRINTETT CSALÁDOK FIGYELMÉNEK FELHÍVÁSA |

2014 tavaszától kiegészült a pénzbeli, természetbeni, valamint személyes gondoskodást nyújtó gyermekjóléti ellátásokról szóló 17/2013. (IV.30.) önkormányzati rendelet az ösztöndíj támogatás vonatkozásában. Ösztöndíj támogatás állapítható meg már nem csak a nappali rendszerű általános iskola felső tagozatán tanulóknak, hanem a középiskola 9-12. évfolyamán tanulmányokat folytatóknak is. A támogatás megállapításának feltétele: VII. kerületi lakóhely és életvitelszerűen itt tartózkodás, továbbá 2015. márciusától a család egy főre jutó jövedelme alapján állapítjuk meg a szociális rászorultságot, mely jelen támogatási forma esetében a nyugdíjminimum 240%-a, további feltétel a minimum 4.00 tanulmányi átlag. Az ösztöndíj-támogatás havi mértéke:

4.00 és 4.50 közötti tanulmányi áltag között havi 7.000 Ft,

4.51 és 5.00 tanulmányi átlag között havi 10.000 Ft.

A változásokról kerületünk iskolái értesültek, továbbá a helyi médiumokból Erzsébetváros lakosai is. Az igénybevevők száma folyamatosan növekszik.

|  |  |  |
| --- | --- | --- |
| Ösztöndíj támogatásban részesülők száma | | |
| 2013. 12. 31-ig | 2014.12.31-ig | 2015. 04. 30-ig |
| 78 | 89 | **79** |

*Forrás: Helyi adatgyűjtés*

|  |
| --- |
| 6. BEAZONOSÍTOTT PROBLÉMÁK: MAGAS A HÁTRÁNYOS CSALÁDI KÖRÜLMÉNYEK KÖZÖTT ÉLŐ, VESZÉLYEZTETETT GYERMEKEK SZÁMA |
| FEJLESZTÉSI LEHETŐSÉGEK: GYERMEKVÉDELMI JELZŐRENDSZER MŰKÖDÉSÉNEK MEGERŐSÍTÉSE |

A szociális szolgáltatásokat érintő fejlesztések közül 2014-ben a területi ellátási modell (továbbiakban: TEM) bevezetése volt az egyik legkiemelkedőbb. A modell szerinti munkavégzés alapjainak megteremtése az integrációs folyamat során valósult meg, mely folyamatban a kollégák megtanultak azonos irányvonalak követése mellett dolgozni, megismerték a szabályozottságból fakadó előnyöket és az általa nyújtott biztonságot. Az ellátottak számára egyszerűbb lett a szolgáltatásokhoz való hozzáférés, ám még mindig voltak párhuzamosságok, kihasználatlan erőforrások. Ennek felismerése és a lakosság igényeire adott gyors és adekvát válaszok szükségessége vezetett a TEM irányába, melynek keretében az ellátásszervezés fontos részét képezi, hogy területi alapon szervezi át a szolgáltatásokhoz való hozzáférés biztosítását.

Területi alapként a jelenlegi háziorvosi körzeteket fogadták el, mely kialakítása során figyelembe vették, hogy megközelítően 1500 fő kerüljön ellátásba egy-egy körzetben. Ez alapul szolgált arra, hogy a szolgáltatási ablak, amelyen keresztül igyekeznek egy ablakos ellátási rendszert kialakítani, maga az ellátott lakókörnyezete legyen, így az igénybevevő egyablakos ügyintézés lehetőségéhez juthatott hozzá, a saját otthonában. A szolgáltatók közelebb vitele az igénybevevőhöz jelenti egyrészt az intézményi struktúra merevségének feloldását, másrészt az ellátásszervezés megfordulása kapcsán a szolgáltatói szemlélet erősödését is.

A rendszerben az összes közreműködő a szolgáltatási igényeknek megfelelően tevékenykedik, illetve a kompetencia határok pontos kijelölésével együttműködési keretet kap a feladatai ellátásához, valamint „kézből-kézbe” adja az esetet az ellátás más szegmenseiben, így az igénybevevő elégedettsége, illetve a problémakezelés is javulhat.

Fontos elem az új modellben a lakossági tájékoztatás, mely magában foglalja a jogosultságok, igénybevételi feltételek, valamint az ellátást nyújtó személyek elérhetőségét, illetve részletes ismertetését.

Az eddigi munka eredményei:

* Ellátott sűrűségi adatok körzetre bontva, mely a kapacitás szabályozás kiindulási pontja lehet, egyben mérőeszközül is szolgál a Területi Ellátási Modell hatékonyság méréséhez.
* Az ellátási folyamat és dokumentáció átvizsgálása az esetátadás kapcsán.
* A szakmai munkafolyamatok átgondolása, igényekhez igazítása.
* Szakmai dokumentáció elektronizálására való felkészülés.
* Jelzőrendszeri értekezletek, az együttműködések rendszerének felülvizsgálata.
* Szolgáltatási struktúra átalakítási folyamatának elindítása.
* Lakossági tájékoztató anyag elkészítése.
* Szervezeti integráció folyamatba épített megvalósulása.
* Külső partnerekkel történő együttműködési irányok és lehetőségek újragondolása.

2014-ben a Humán Szolgáltató által bevezetett Területi Ellátási Modell a bölcsődéket, mint intézményeket nem érintette közvetlenül, de az átszervezésnek köszönhetően a jelzőrendszeres segítségnyújtás/kérés hatékonyabban működött. Átláthatóbbá vált a Családsegítő Szolgálattal, a Gyermekjóléti Központtal és a Védőnői Szolgálattal való viszonya, közvetlenebbé vált a szakmai kommunikáció.

A bölcsőde a gyermekvédelmi jelzőrendszer egyik legfontosabb „jelző” intézménye. A hátrányos helyzetű és veszélyeztetett gyermekek kiszűrésének feladata mind a kisgyermeknevelőket, mind pedig a szakmai vezetőket érinti. A bölcsődei szakembereknek fontos a szülőkkel való bizalmas kapcsolat, a kölcsönös párbeszéd kialakítása, melyet nagyban megkönnyít a családokkal való közvetlen, napi kapcsolat. A kapcsolat hiányában a szakemberek nem ismernék a családok helyzetét, így nem tudnák őket segíteni. A jelzőrendszer tagjaként a bölcsődék szoros kapcsolatban állnak az intézmény egyéb telephelyein működő szolgáltatásaival, többek között a Védőnői Szolgálattal, a Gyermekjóléti Központtal és a Családsegítő Szolgálattal.

2014-ben az integrált intézményen belüli, ún. belső átjelzések száma nőtt, mely elsősorban az esetvitelt segítette a családok támogatása során (az esetészlelések számának jelentős növekedése nem volt tapasztalható).

Az ügyfélközpontú szolgáltatási rendszer létrehozásával bevezetésre kerültek „a házhoz vitt” szolgáltatások. A családlátogatások száma – az intézményben tapasztalható magas fluktuáció ellenére is – nőtt, több esetben közös családlátogatásra kerül sor a szolgáltatásintegrációs esetvitel során (a védőnői, illetve családsegítő szolgálat munkatársai együtt keresik fel az ügyfelet otthonában a kompetenciaalapú feladatellátás jegyében).

A jelzőrendszeri tagokkal való együttműködés a kerületi Stratégia és a kapcsolódó Szolgáltatási Terv, azon belül is a TEM bevezetésének köszönhetően új alapokra helyeződött. Az esetekhez kapcsolódóan szervezett esetmegbeszélések (az esetvitelben érintett szakemberek konzultációs ülései), az esetkonferencia (a szakemberek konzultációja a család részvételével) és a kötelező feladatként megvalósított szakmaközi konferenciák mellett bevezetésre kerültek az ún. Körzeti Szolgáltató Fórumok is. A Körzeti Szolgáltató Fórumok az adott területek (körzetszektorokban) élőkért együtt dolgozó szakemberek szakmai fórumai, melyek célja a szolgáltatásintegráció erősítése. A kéthavi rendszerességgel megrendezett találkozókon a szakembereknek az esetmunkához kapcsolódó egyeztetéseken túl lehetőségük nyílik a tapasztalatcserére és szakmai javaslatok kidolgozására is, továbbá a személyes találkozások és az interprofesszionális team-működés szervezetfejlesztő hatással is bír a humán szolgáltatásokban. 2014. évben összesen 8 körzeti fórum került megrendezésre (körzetszektoronként 2 alkalom). A jelzőrendszeri tagok „Hegyező” névre keresztelt szakmai műhelye a 2014. évben megszűnt, helyére a „helybe vitt” szolgáltatások léptek.

A Gyermekjóléti Központ munkatársai 2014-ben már nemcsak az iskolákban, de a bölcsődékben is tartottak fogadóórát, illetve részt vettek a szülői értekezleten. Emellett rendszeressé vált a közös családlátogatás gyakorlata, a védőnői és a családsegítő szolgálat munkatársai együtt keresik fel a családokat a kompetenciaalapú és hatékonyabb segítségnyújtás érdekében. Az oktatási-nevelési intézményekben több alkalommal került sor prevenciós foglalkozásokra, továbbá közös események szervezésére a Hetedhét Gyermekjóléti Központ Hetedhét Éjszakai Sportklubjához kapcsolódóan (rajzpályázat az Erzsébetvárosi Kéttannyelvű Általános Iskolával, kincskereső játék a Baross Gábor Általános Iskola tanulói részére).

|  |
| --- |
| 7. BEAZONOSÍTOTT PROBLÉMÁK: A GYERMEKEK HELYZETÉRE VONATKOZÓ ADATOK HIÁNYOSAK |
| FEJLESZTÉSI LEHETŐSÉGEK: ADATGYŰJTÉS, ADATBÁZISOK FRISSÍTÉSE |

Az adatgyűjtés folyamatos.

|  |
| --- |
| 8. BEAZONOSÍTOTT PROBLÉMÁK: A KAMASZOKAT MEGSZÓLÍTÓ SZABADIDŐS PROGRAMOK CSEKÉLY SZÁMA, A MEGLÉVŐ PROGRAMLEHETŐSÉGEK NEM ISMERETE |
| FEJLESZTÉSI LEHETŐSÉGEK: TÁJÉKOZTATÁS A HETEDHÉT ÉJSZAKAI SPORTKLUB MUNKÁJÁRÓL, AZ ÁLTALA NYÚJTOTT SZABADIDŐS PROGRAMOKRÓL, A KLUB FIATALOKKAL VALÓ MEGISMERTETÉSE |

A kötelezően ellátandó feladatok körében az utcai szociális munka került átszervezésre 2014-ben. Tekintettel arra, hogy a „Klauzál téri gyermek-urbitális” elnevezésű szabadidős programsorozat elérése a 2012-2013. évben csökkenő tendenciát mutatott a résztvevők száma szerint, így a 2014. évben a prevenciós programok népszerűsítését célzó megkereső utcai szociális munka váltotta fel a tevékenységet az éjszakai sportklubhoz kapcsolódóan.

Az igénybevételi statisztikák tükrében az alábbi prevenciós programok kerültek megvalósításra a 2014. évben:

* out-door programok,
* Firka Rajzszakkör,
* Baba-mama klub,
* tanulássegítés,
* nyári családos tábor,
* kamasztábor,
* ünnepekhez kapcsolódó programok (Karácsony, Gyermeknap),
* Hetedhét Éjszakai Sportklub.

A prevenciós szerepvállalás az iskolai színtérre is kiterjedt. A 2014. évben a pályaválasztás és pénzgazdálkodási ismeretek témakörében került sor interaktív foglalkozássorozat megvalósítására, melyhez a Baross Gábor Általános Iskola - 1078 Budapest, Hernád utca 42-46. - biztosította a helyszínt. Összesen 4 alkalommal került sor prevenciós foglalkozás megvalósítására iskolai színtéren - 2014. május 20., 21., 30. és június 3. -, alkalmanként 20-25 gyermek részvételével. A 2014. évtől hangsúlyosabb szerepet kapott a prevenciós színtéren kiemelt érdeklődésre számot tartó táboroztatás. A „családos tábor” mellett kamasztábor megrendezésére is sor került, továbbá napközis táborprogramon is részt vehettek a halmozottan hátrányos helyzetű gyermekek a Humán Szolgáltató és a MAZS Alapítvány együttműködésében (a napközis tábort vezető szakembergárdát a Humán Szolgáltató Gyermekjóléti Központja biztosította, az együttműködés keretében az Alapítvány lehetővé tette, hogy a Központtal kapcsolatban álló, 15 fő hátrányos helyzetű gyermek térítésmentesen vehessen részt a programon).

Pályaorientációs foglalkozást került megrendezésre a Baross Gábor Általános Iskola 7. osztályos tanulói részére 2014.05.20-án és 2014.06.03-án. A Hetedhét Gyermekjóléti Központ programjához kapcsolódó programban két osztályfőnöki óra keretében, 45 perces időtartamban valósult meg a prevenciós foglalkozás, osztályonként 20-25 tanuló részvételével.

2014. március 3-án a Humán Szolgáltató Központ pályázatot nyújtott be a „Gyermekek- és fiatalok közösségeinek és ifjúsági civil szervezetek rendezvényeinek (kiemelten tábor és ifjúsági turizmus) támogatása” c. pályázati felhívásra. A pályázat kedvező elbírálásban részesült így 2014.08.18 – 2014.08.22. között 12 fő gyermek és 4 fő kísérő részvételével 5 nap/4éjszakás időtartamú „kiskamasz” tábort valósítottunk meg az önkormányzat balatonmáriafürdői üdülőjében. A tábor résztvevői a Hetedhét Gyermekjóléti Központ hátrányos és halmozottan hátrányos helyzetű, kiskamasz korú ügyfélköréből került kiválasztásra. A tábor az aktív kikapcsolódáson és a szórakozáson túl ismeretszerzésre, az alkotó öröm megélésére, az önismeret fejlesztésére, az egészséges- és környezettudatos életmód alapjainak elsajátítására is lehetőséget biztosított. A tábor egy-egy napjai, a koncentrált fejlesztés érdekében, az alábbi témák köré épültek:

* + ön és társismeret fejlesztése, csoportkohézió erősítése
  + alkotó öröm megélésének napja (kézműves tevékenységek)
  + egészséges táplálkozás és rendszeres mozgás
  + környezetvédelem, fenntartható fejlődés, esélyegyenlőség témaköre
  + kívánság nap: önfeledt szórakozás, kikapcsolódás

2014-ben két alkalommal, önkormányzati és egyéb pályázati forrásból, az intézmény kiegészítő költségvállalásával valósult meg egyenként 5nap/4 éjszakás nyári tábor, lehetőséget biztosítva a kerületben élő szociális szempontból hátrányos helyzetű családok és gyermekek részére a kikapcsolódásra, feltöltődésre. 2014.07.21. és 25. között 9 kerületi család (összesen 25 fő), tölthetett el egy felejthetetlen hetet Balatonmáriafürdőn, Erzsébetváros Önkormányzatának üdülőjében.

A tábort szervező szakmai stáb minden nap tartalmas, érdekes programokat biztosított a tábor résztvevőinek. Az irányított programok célja a kellemes időtöltésen túl a helyes viselkedési és magatartásminták közvetítése, a családi élet vonatkozásában előforduló krízishelyzetek megoldásához való iránymutatás volt.

|  |
| --- |
| 9. BEAZONOSÍTOTT PROBLÉMÁK: A CSALÁDOK, SZÜLŐK ÁLTAL KÉRHETŐ ELLÁTÁSTÍPUSOKRÓL KEVÉS INFORMÁCIÓ ÁLL AZ ÉRINTETTEK RENDELKEZÉSÉRE |
| FEJLESZTÉSI LEHETŐSÉGEK: AZ ÖNKORMÁNYZAT ÁLTAL NYÚJTOTT PÉNZBELI ÉS TERMÉSZETBENI TÁMOGATÁSOKRÓL TÁJÉKOZTATÁS |

Erzsébetváros Önkormányzata által nyújtott pénzbeli és természetbeni ellátási formákról a helyi médiumokon keresztül tájékoztatjuk a lakosokat. A változásokat megelőzően az érdeklődök az Erzsébetváros újságon túl a Hivatal honlapján és hirdetményi úton is tájékozódhatnak.

A szociális szolgáltatások vonatkozásában is folyamatosan informáljuk a nyilvánosságot. A Bischitz Johanna Integrált Humán Szolgáltató Központ ellátási formáiról, a szolgáltatásai által érintett célcsoportokról, az intézmény működésével, szolgáltatásival, megvalósuló és megvalósult programjaival, egyéb közérdekű híreivel és közleményeivel kapcsolatos tájékoztatását az intézmény egyrészről internetes felületen, továbbá a sajtóban megjelenő cikkek révén biztosítja.

A Humán Szolgáltató saját weboldallal rendelkezik ([www.bjhuman.hu](http://www.bjhuman.hu)). Az oldal jól strukturált, logikus felépítésének köszönhetően az olvasók könnyen megtalálhatják az integrált intézménnyel kapcsolatos általános, illetve az egyes szolgáltatásokhoz kapcsoló információkat, adatokat, elérhetőségeket.

Az oldalt aktuális híreikkel, programjaikról készített képes beszámolókkal folyamatosan frissítik, bővítik. Céljuk, hogy az „elektronikus látogatók” az egyszerű tájékozódás mellett betekintést nyerjenek az intézmény életébe, a mindennapok hangulatába.

Mindezen túl a Humán Szolgáltató a lakosság teljes körű tájékoztatása érdekében a Facebook nevű közösségi oldalon is jelen van és a legfontosabb aktualitásokat, híreket, illetve az intézményi programokról, rendezvényekről készült képes beszámolókat - a saját weboldal mellett - itt is közzé teszi. Az oldalnak 2014-ban is rengeteg új látogatója és kedvelője lett. Legtöbbször megtekintett és megosztott bejegyzéseik közé tartoznak az aktuális álláshirdetéseikhez kapcsolódó rövid információs blokkok, illetve egyéb tájékoztató jellegű lakossági felhívások.

A Humán Szolgáltató és az erzsébetvárosi újság munkatársai 2014-ban is szoros együttműködésben dolgoztak. Erzsébetváros Önkormányzatának kéthetente megjelenő ingyenes lapja állandó jelleggel, külön rovatot biztosított a Humán Szolgáltató híreinek és aktuális eseményeinek közlésére.

Az Erzsébetvárosi televízió – az újság munkatársaival együtt – minden rendezvényükre, programjukra meghívást kapott, hogy a lakosság mozgóképes tudósítás formájában is értesülhessen az aktuális eseményeikről.

A Humán Szolgáltató munkatársai 2014-ban több alkalommal tettek eleget a televízió felkérésének és vettek részt interjúalanyként aktuális „beszélgetős” műsorokban.

**A Humánszolgáltató** Munkacsoportjának szervezésében elkészült és minden kerületi lakásba eljutott a Humán Kisokos c. intézményi kiadvány, mely az új területi ellátási modell (TEM Modell) alapján történő működés ismertetése mellett a szolgáltatásaik bemutatását, igénybevételi feltételeinek részletes leírásait is tartalmazta, természetesen a szolgáltatásokhoz tartozó közvetlen elérhetőségekkel együtt. A „saját kiadvány” elkészítése mellett, Budapest Főváros VII. kerület Erzsébetváros Önkormányzata „Szünidő a főváros közepén – Nyári táborok, kulturális programok minden hétre!” c. kiadvány tartalmának elkészítésében is közreműködtek a prevenciós jelleggel működő szünidei csoportjaik, foglalkozásaik kapcsán összeállított tájékoztató anyag összeállításával.

|  |
| --- |
| 10. BEAZONOSÍTOTT PROBLÉMÁK: FELTEHETŐLEG MAGAS AZON FIATALKORÚAK SZÁMA, AKIK VALAMILYEN TILTOTT SZERT (KÁBÍTÓSZERT) MÁR FOGYASZTOTTAK |
| FEJLESZTÉSI LEHETŐSÉGEK: PREVENCIÓS PROGRAMOK SZERVEZÉSE, KORAI JELZŐRENDSZER ERŐSÍTÉSE |

A kábítószer-bűnözés elleni harc kerületünkben is kiemelt fontosságú. A kerületi rendőrkapitányság tanácsadói három kerületi középiskolában vannak jelen, jelzéseik alapján több eredményes intézkedés került foganatosításra. 2014-ben, egyik esetben a középiskola igazgatójának felkérésére négy fő fiatalkorú személy került elszámoltatásra tanítási időben fogyasztóként, míg egy másik esetben a rendőrség közvetlenül az oktatási intézmény mellett két fő terjesztetőt fogott el, akik azóta előzetes letartóztatásba kerültek.

|  |  |  |  |  |
| --- | --- | --- | --- | --- |
| Megnevezés | A regisztrált bűncselekmények száma | A regisztrált bűnelkövetők közül 18-24 éves | A regisztrált bűnelkövetők közül 14-17 éves | Kábítószer birtoklása és kábítószer-kereskedelem |
| Budapest 07. ker., 2013 | **5278** | **144** | **43** | **75** |

A 96/2000. (XII. 11.) számú OGY. határozat felhatalmazása alapján Budapest Főváros VII. kerület Erzsébetváros Önkormányzata munkáját segítő szakmai tanácsadó testület 2005. március 30-án alakult meg. A Kábítószerügyi Egyeztető Fórum elnöke Erzsébetváros Önkormányzatának polgármestere. A Fórum működését az Önkormányzat, valamint az általa kijelölt intézmény, 2012. április 26-tól a Humán Szolgáltató biztosítja.

Az KEF feladata az addiktológia területén működő vagy tevékenységük folytatása során a drogproblémával szembesülő kerületi intézmények, szervezetek összefogása, munkájuknak és céljaiknak összehangolása. A KEF biztosítja a tagintézmények közötti megfelelő információáramlást, támogatja az alulról jövő kezdeményezéseket, figyeli a pályázati lehetőségeket és erről tájékoztatást nyújt. A Kábítószerügyi Egyeztető Fórum egyben olyan, koordinatív funkcióval bíró szakmai fórum, multidiszciplináris munkacsoport, amely hatást gyakorolhat a döntéshozókra, megfogalmazza a drogprobléma csökkentéséhez, az esetleges ártalomcsökkentési feladatok ellátásához, a kezelő-gyógyító intézmények eredményesebb munkájához és a drogmegelőzésre hivatott szervezetek eredményesebb működéséhez szükséges teendőket. Prioritásokat jelöl ki, a tagok javaslatai alapján a Nemzeti Drogstratégiához illeszkedő rövid és hosszabb távú célokat fogalmaz meg a kerületi Drogstratégiában.

2013. októberben a Humán Szolgáltató pályázatot nyújtott be az Erzsébetvárosi Kábítószerügyi Fórum működési feltételeinek biztosítására, mely kedvező elbírálásban részült. Az elfogadott projektterv alapján a következő tevékenységek kerültek megvalósításra 2014. június 30-ig:

- Erzsébetvárosi Drogstratégia aktualizálása az új Nemzeti Drogstratégia tükrében.

- Aktualizált helyi stratégia mentén konkrét akciótervek, a KEF 2014. évi cselekvési programjának elkészítése.

- Kerületi megelőző programok összegyűjtése és ezt kiegészítve a KEF szakmai tevékenységével egy jól hasznosítható tájékozató füzet készítése, sokszorosítása és terjesztése.

Megvalósult ülések:

A Kábítószerügyi Egyeztető Fórum a felülvizsgálattal érintett időszakban az alábbi időpontokban ülésezett:

2014. május 13.

2014. május 29.

2014. június 19.

2015. március 26

2015. április 20.

**A Humán Szolgáltató** 2014.Március 5-én a „Kábítószer-prevenciós programok támogatása „B” kategória” c. pályázati felhívásra nyújtott be sikeres projekttervet. A program megvalósítását 2014. májusában kezdték meg, mely 2015. március végén zárult le. A projekt megvalósításának időtartama alatt céljuk az intézmény által működtetett Hetedhét Éjszakai Sportklub átalakítása, felújítása az ifjúság kedvelt közösségi terévé tétele, illetve szolgáltatásainak bővítése egy olyan komplex prevenciós programcsomaggal, amelynek elemei a kamasz korosztály sajátos problémáira reagálnak.

A prevenciós programcsomag elemei:

* Alkotóműhely
* Film Klub
* Információs Pont
* Házibajnokságok (ping-pong, csocsó)
* JátékESZKÖZtár – Társasjáték klub
* Olvasósarok kialakítása

Szintén március 5-én a „Kábítószer-prevenciós programok támogatása „C” kategória” c. felhívásra is pályázatot nyújtottak be, de a jól kidolgozott, megalapozott szükségleteken alapuló szakmai programterv forrás hiányában nem került támogatásra.

A projekt megvalósításának időtartama alatt céljuk egy olyan komplex prevenciós, családtámogatási program megvalósítása lett volna, mely a kerületben élő szülők, családi közösségek megerősítését szolgálta volna. A programelemek megvalósításának helyszínét a Humán Szolgáltató gyermekjóléti központja, családsegítő szolgálata, védőnői szolgálata és 3 bölcsődéje biztosította volna.

Budapest Főváros VII. kerület Erzsébetváros Önkormányzata pályázatot írt ki a Balatonmáriafürdőre tervezett nyári táborok megvalósításának támogatására.

A Humán Szolgáltató sikeres pályázatot nyújtott be az önkormányzat által meghirdetett nyári tábor programra, így a Hetedhét Gyermekjóléti Központ ellátotti köréből kiválasztott hátrányos helyzetű családok és gyermekeik bevonásával 5 nap/4 éjszakás időtartamú (2014.07.21.-2014.07.25.) tábort valósíthattak meg Balatonmáriafürdőn. (lásd. fentebb)

2014. május 30-án szintén kedvező elbírálásban részesülő pályázatot (KAB-KEF-14-2-19107) nyújtottak be a KEF működési feltételeinek biztosítása érdekében.

A projekt keretében 2014 novemberében megvalósult egy egész napos buszkonferenciával egybekötött szakmai tanulmányút a KEF tagok, illetve a szociális szakma területén dolgozó kerületi szakemberek részvételével, támogatva ezzel a szakma és ágazatok közötti együttműködések kialakulását, illetve a KEF hatékony működéséhez szükséges tagszervezeti aktivitás erősödését. A tanulmányút úti céljai a pécsi INDIT (Integrált Drogterápiás IntézeT) Közalapítvány és a komlói Leo Amici 2002 Addiktológiai Alapítvány volt.

2014. június 27-én a Kábítószer-ellenes Világnaphoz kapcsolódóan a Humán Szolgáltató Hetedhét Éjszakai Sport Klubja (HÉS) rendhagyó klubfoglalkozást tartott az Erzsébetvárosi Kábítószerügyi Egyeztető Fórum (KEF) kezdeményezésére és támogatásával.

A program a sportra, mint egyfajta közösségépítő, az egészséges testi- lelki fejlődést, valamint a fiatalok drogfogyasztóvá válásához vezető veszélyeztető tényezők megelőzésére szolgáló értékes szabadidő eltöltési alternatívára hívta fel a figyelmet.

A rendhagyó klubfoglalkozás keretében a HÉS állandó repertoárja számos érdekes programmal egészült ki. A szervezők az érdeklődőket filmvetítéssel, hennafestéssel, drog-totóval, info ponttal, önkéntes segítői börzével, valamint sportversenyekkel (pingpong- és csocsóbajnokság) várták. A sportversenyek helyezettjeit tárgynyereményekkel, asztalitenisz-szettel és futball-labdával díjazták.

|  |
| --- |
| 11. BEAZONOSÍTOTT PROBLÉMÁK: A HÁTRÁNYOS SZOCIÁLIS HELYZETBEN ÉLŐ GYERMEKEK EGÉSZSÉGES ÉTKEZTETÉSE A CSALÁDBAN GYAKORTA NEM MEGOLDOTT |
| FEJLESZTÉSI LEHETŐSÉGEK: GYÜMÖLCS PROGRAM FOLYTATÁSA, TÁJÉKOZTATÁS AZ ÖNKORMÁNYZAT ÁLTAL NYÚJTOTT GYERMEKÉTKEZETÉSI TÁMOGATÁSOKRÓL |

A korszerű táplálkozási elvek, illetve a Népegészségügyi Intézet ajánlása alapján, és a konyhatechnológiai eljárások figyelembevételével a Városligeti Bölcsőde vezetője az élelmezésvezetővel és a bölcsőde orvosával közösen állítja össze az étlapot, a korosztály élelmezési- és nyersanyagnormáinak figyelembevételével. A bölcsőde napi négyszeri étkezést biztosít: reggelit, tízórait, ebédet, uzsonnát. Arra törekednek, hogy minél színesebb, változatosabb ételeket, többféle ételkészítési eljárással elkészítve tálalják a gyerekeknek. Saját főzőkonyhával a Dob és a Városligeti Bölcsőde rendelkezik, jelenleg mindhárom bölcsődének az ételkészítés a Városligeti Bölcsőde főzőkonyháján történik, ahonnan autóval szállítják át az elkészített ételt. A megfelelő szállítóedényeknek köszönhetően az étel tálalási hőfokon érkezik.

A bölcsődékben az étkezés ingyenes lett. Az étkezési térítési díj megállapításánál 2014. május 10-ig normatív és egyéb kedvezmények is igénybe vehetők voltak megfelelő feltételek mellett. Az étkezési térítési díj eltörlése kerületünkben kedvezően érintette a szülőket.

A családsegítő szolgálat munkáját segítve a Lipóti Pékség napi rendszerességgel ajánl fel pékárut azon ügyfeleik részére, akiknek a napi élelmiszer beszerzése is gondot okoz, a Budapest Bike Maffia nevű civil szervezet rendszeresen szállít 1-2 hétre elegendő élelmet az általuk delegált rászoruló családok számára. Az Ételt az Életért Alapítvány élelmiszerosztó programjába is rendszeresen delegálnak ügyfeleket. A Karácsonyi időszakban 200 család részesülhetett zöldségadományban a Cserdi község által a Budapest Bike Maffiával való együttműködésünknek köszönhetően. Az Alapvető Egyesületen keresztül tárgyadományokhoz való hozzájutásban segítik a családokat, továbbá egyre több a kerületi, névtelen civil adományozó is (gyermekruhák, játékok, tanszerek). Tapasztalataik szerint egyre nagyobb szükség van a külső erőforrások felkutatására, ennek okán a civil- és intézményi partnerhálózat működtetésének köszönhető adományközvetítés a 2015. évben már szolgáltatásintegrációban valósul meg, lehetővé téve a támogatások szélesebb körű (bármely telephellyel kapcsolatban álló ügyfél számára történő) elérését.

|  |
| --- |
| 12. BEAZONOSÍTOTT PROBLÉMÁK: AZ AKTÍV KORÚ MUNKANÉLKÜLIEK KÖRÉBEN MAGAS A NŐK ARÁNYA |
| FEJLESZTÉSI LEHETŐSÉGEK: BÖLCSŐDEI FÉRŐHELYEK SZÁMÁNAK BŐVÍTÉSE, MUNKÁBA ÁLLÁST TÁMOGATÓ SZOLGÁLTATÁSOK, „CSALÁDBARÁT MUNKAHELY DÍJ” ALAPÍTÁSÁNAK MEGFONTOLÁSA |

A bölcsőde a gyermekjóléti alapellátás részeként a gyermekek napközbeni ellátásának egyik formája. A bölcsőde a családban nevelkedő – 20 hetestől 3 éves korú – gyermekek szakszerű gondozását és nevelését végző intézmény. A Humán Szolgáltató keretei között három bölcsőde működik, összesen 305 férőhellyel:

* Dob Bölcsőde (1074 Budapest, Dob utca 23.);
* Lövölde Bölcsőde (1071 Budapest, Lövölde tér 1.);
* Városligeti Bölcsőde (1071 Budapest, Városligeti fasor 39-41.).

Mindhárom bölcsődében az egészséges gyermekek nevelése és gondozása mellett, fejlesztőpedagógus segítségével a korai fejlesztést igénylő gyermekek ellátása is folyamatos. 2014. szeptember 15-e óta a Városligeti Bölcsődében már sajátos nevelési igényű gyermek fogadására is van lehetőség.

A Dob Bölcsődében 120 férőhelyen, 10 csoportszobában történik a bölcsődei gondozás korcsoportonként, 20 hetes kortól 3 éves korig. A Dob Bölcsődében a nyílászárók cseréje és a fűtés korszerűsítése történt meg a vizsgált időszakban. Az új épület melletti játszóudvar visszakerült az intézményhez, a beton lapok egy részét gumi lapokra cserélték, a homokozó körbekerített betonos szélét bevonták faborítással, füvesítettek. A konyha korszerűsítése októberben befejeződött, jelenleg tálaló konyhaként működik. A csoportszobák közvetlenül kapcsolódnak a kerthez, így lehetőség nyílik a szabad levegőn való altatásra is.

A Lövölde Bölcsődében a bölcsődei ellátás 60 férőhelyen, négy csoportban történik. Egy különálló csoportban, szolgáltatásként, időszakos gyermekfelügyelet és játszócsoport működik. Az intézmény közvetlen kert lehetőséggel nem rendelkezik, de 2010-ben lehetőség nyílt egy a Bölcsődéhez közeli, könnyen megközelíthető játszóhely igénybevételére, ezzel könnyebbé téve a gyermekek levegőztetését. A kert közvetlen hiánya miatt a gyerekek 16 hónapos kortól kerülhetnek felvételre. A Lövölde Bölcsőde 2013 decemberében költözött vissza a teljesen felújított intézménybe.

A Városligeti Bölcsőde 1980-ban épült, az akkor érvényes előírásoknak, szabványoknak megfelelően. 2013-2014-ben teljes körű átalakítás, felújítás történt az intézményben, amelynek következtében egy gondozási egységgel bővítették az intézményt. Minden csoportszobában teljes átalakítás történt. Ez vonatkozik a fürdőszobákra, átadókra és a szobákra is. A férőhelyek növelésének köszönhetően ma 125 férőhelyen, 10 csoportszobában folyik a gyermekek gondozása 20 hetes kortól 3 éves korig. Minden csoporthoz külön játszóudvar tartozik. A bölcsőde egész területe akadálymentessé vált. A konyha tárgyi és eszköz feltételei maximálisan megfelelnek a szakmai követelményeknek. Mind az udvar, mind az emeleten lévő terasz biztosítja a gyermekek nagymozgásos tevékenységét. Minden csoportban kibővült a játékkészlet, a játszóudvar is az előírt modern játékokkal bővült.

A minőség javítása érdekében ebben az évben mindhárom bölcsődében befejeződtek a tervezett felújítási munkálatok. Folyamatos a bölcsődék tárgyi felszereltségének javítása.

A Bölcsődelátogató program keretén belül a szülőknek lehetőségük van a bölcsődéket előzetesen felkeresni, ahol megismerkedhetnek a kisgyermeknevelőkkel, a szakmai vezetővel, információt kaphatnak a bölcsődei ellátásról.

A körzetek szakmaközi fórumai lehetőséget biztosítottak a kompetenciaalapú feladatvégzésre és az egyéni tudásanyagból álló erőforrások széles körű hasznosulására. A Területi Ellátási Modell bevezetését kísérő szakmaközi tréningek és találkozók keretében folyamatosan kerül kialakításra a szolgáltatásintegrációs szemlélet, mely az év második felében már a feladatvégzésben és szolgáltatási gyakorlatban is megjelent. A Gyermekjóléti Központ bekapcsolódott a bölcsődei munkába („bölcsődefelelős program elindítása”, a szociális munkások részt vesznek a szülői tájékoztatókon), a Védőnői, a Családsegítő és a Gyermekjóléti Szolgálat együttműködése intenzívebbé vált (a közös családlátogatások, az átjelzések és tájékoztatások köre és gyakorisága bővült).

**MASNI - Munkaerő-piaci Aktivizálást Segítő Nőbarát Iroda:**

A Humán Szolgáltató Családsegítő és Foglalkoztatási Tanácsadó Szolgálata 2014 októberétől egy új kiegészítő komplex szolgáltatással bővült. A MASNI (Munkaerő-piaci Aktivizálást Segítő Nőbarát Iroda) néven indított projekt a foglalkoztatási tanácsadás keretében biztosított szolgáltatás egyik eleme. Célja a kerületben élő nem foglalkoztatott nők felkészítése az önálló álláskeresésre, a legrövidebb időn belüli sikeres elhelyezkedésre. A szolgáltatást olyan VII. kerületi aktív korú, nem foglalkoztatott, szociálisan hátrányos helyzetű nők vehetik igénybe, akik motiváltak az álláskeresésben és készek a munkába állásra, de nem rendelkeznek az elhelyezkedés sikerét növelő alapvető munkaerő-piaci ismeretekkel, illetve önálló álláskeresésük mindeddig sikertelennek bizonyult. A szolgáltatást a Családsegítő és Foglalkoztatási Tanácsadó Szolgálaton keresztül lehet igénybe venni, a tanácsadóval megkötött együttműködési megállapodásban teljesült készségek elsajátítását követően. Amennyiben a kliens személyes állásinterjú időponttal rendelkezik, az ügyfeleket szépészeti szolgáltatás keretében a MASNI-ban fodrász, kozmetikus, manikűrös készíti fel a munkáltatóval való személyes találkozóra. A szépészeti szolgáltatások mellett cél az ügyfelek lelki egészségének fejlesztése és javítása - szociális-, mentálhigiénés- és pszichológiai tanácsadás által - és ezen szolgáltatások együttes jótékony hatása révén a munkaerő-piacra történő be- és visszailleszkedés elősegítése. A MASNI-ban pszichológus-, munkajogász-, valamint életvezetési tanácsadó segíti a nőket, hogy minél felkészültebbek legyenek az álláskeresésre. A gyermekes édesanyák számára a MASNI-ban töltött idő alatt gyermekfelügyeletet biztosítanak.

A szolgáltatás célcsoportja:

* kisgyermekes vagy gyermeküket egyedül nevelő nők,
* fogyatékok gyermeket nevelő nők,
* munkanélküli nők, akiknek önálló álláskeresésük nem vezetett eredményre,
* tartósan munkanélküli nők,
* alacsony, nem piacképes iskolai végzettséggel rendelkező nők,
* megváltozott munkaképességű nők.

A MASNI szolgáltatásait 2014. évben összesen 38 fő vette igénybe (10 fő 2 alkalommal), és 13 fő helyezkedett el a munkaerőpiacon.

|  |
| --- |
| 13. BEAZONOSÍTOTT PROBLÉMÁK: MAGAS A PÁRKAPCSOLATON BELÜL A NŐK SÉRELMÉRE ELKÖVETETT ERŐSZAKOS ESETEK SZÁMA |
| FEJLESZTÉSI LEHETŐSÉGEK: INFORMÁCIÓS KAMPÁNY SZERVEZÉSE, TÁJÉKOZATÓ KIADVÁNYOK KÉSZÍTÉSE |

A párkapcsolaton belüli erőszak világszerte létező probléma, amely minden etnikai csoporton, társadalmi rétegen és lakóhelyen belül hasonló arányban fordul elő. Élete során minden ötödik magyar nő lesz legalább egyszer módszeres és rendszeres erőszak áldozata párkapcsolatában, akár fizikai vagy szexuális bántalmazás, lelki kiszolgáltatottság vagy anyagi fenyegetettség formájában. 2013. márciusától a VII. kerületi Rendőrkapitányság, egy ismert mobilszolgáltató CSR tevékenysége révén és a NANE (Nők a Nőkért Együtt az Erőszak Ellen) egyesülettel összefogva átfogó biztonsági programot indított a párkapcsolati erőszak áldozatainak megsegítésére. A program során az arra rászorulók egy GSM hálózaton működő mobil, gyufásdoboz méretű vészjelző készüléket kapnak, mely veszély esetén egy gombnyomásra elküldi a vészjelzést és a készülék pontos földrajzi koordinátáit a rendőrség diszpécser központjába.

A riasztás során a műveleti központban megjelennek a készülék használójának adatai, valamint a tartózkodási helye, így megindítható a rendkívül gyors hatósági beavatkozás. Az eddigi tapasztalatok alapján a program hatékonyan szolgálja a párkapcsolati erőszaknak kitett nők biztonságát: a résztvevők a visszajelzések szerint nagyobb biztonságban érzik magukat amióta náluk van a készülék, többen is egy testőrhöz hasonlították azt.

2014-ben elkészült és minden Erzsébetvárosban élő család kezébe eljutott a Bischitz Johanna Integrált Humán Szolgáltató Központ TEM alapján megújuló szolgáltatásinak bemutatására hivatott ***„Humán Kisokos”*** **című kiadvány**.

A kiadvány hasznos és érthető információkkal szolgál a kerületünkben felellhető szociális és egészségügyi ellátásokról és választ ad a lakosság körében felmerülő leggyakoribb kérdésekre: Hova fordulhatok segítségért, tanácsért, támogatásért egy adott élethelyzetben vagy problémával? Miben tud Nekem segítséget nyújtani az intézmény? Hogyan tudom igénybe venni azt a szolgáltatást, amire szükségem van és milyen feltételekkel? Hogyan jutok el legegyszerűbben az intézményhez?

A füzetbe minden szolgáltatás részletes leírása mellé beragasztásra került egy matrica, amin feltüntetésre került a szolgáltatáshoz kapcsolódó közvetlen elérhetőség, melyen a kerületi lakos a lakcíme alapján közvetlenül igénybe tudja venni az adott szolgáltatást. Mivel a VII. kerület – az háziorvosi körzetek számához igazodva - összesen 33 körzetből áll, így a kiadványból is 33 féle készült. Minden lakos postaládájába az a kiadvány érkezett meg, amelyben a lakcíme szerinti körzethez tartozó elérhetőségek szerepelnek.

A kiadvány mellett az intézmény weboldalán ([www.bjhuman.hu](http://www.bjhuman.hu)) is elérhetővé vált egy új **körzet alapú szolgáltatáskereső funkció**, melynek segítségével az ügyfél gyorsan és egyszerűen informálódhat az Őt érdeklő szolgáltatás - lakcíme alapján hívható - elérhetőségeiről, igénybevételének feltételeiről és egyéb részleteiről. A kereső funkció a weboldal fejlécében található „SZOLGÁLTATÁSKERESŐ” panelra kattintva válik elérhetővé. Az előugró ablakon az ügyfélnek legördülő menürendszer segítségével ki kell választani lakcíme adatait (irányítószám, közterület típusa, utca, házszám) és azt a szolgáltatást, amelyről információt akar szerezni, majd a rendszer automatikusan elődobja a keresett szolgáltatáshoz tartozó adatokat.

|  |
| --- |
| 14. BEAZONOSÍTOTT PROBLÉMÁK: AZ EURÓPAI UNIÓ ÁTLAGÁHOZ MÉRTEN ROSSZABB EGÉSZSÉGI ÁLLAPOT, RÁKOS MEGBETEGEDÉSEK MAGAS ARÁNYA |
| FEJLESZTÉSI LEHETŐSÉGEK: EGÉSZSÉGNAPOK, SZŰRŐPROGRAMOK SZERVEZÉSE, A KERÜLETBEN ÉLŐK TÁJÉKOZTATÁSA, KORAI PREVENCIÓS INTÉZKEDÉSEK: HPV VÉDŐOLTÁSBAN RÉSZESÜLŐK SZÁMÁNAK NÖVELÉSE |

A Budapest Főváros VII. kerület Erzsébetváros Önkormányzata támogatásával a Bischitz Johanna Integrált Humán Szolgáltató Központ szervezésében 2014.09.26-án és 27-én kerültek megrendezésre a „Prevenció A-tól Z-ig” nevet viselő kerületi egészségnapok a Garay téren és a Garay Üzletház piac szintjén.

A rendezvény a kisgyermekes családoknak is számos programlehetőséget kínált. (gyermekkoncert, bohóc műsor, csillámtetoválás készítés, arcfestés, ugráló vár, trambulin). A rendezvény rendkívüli sikernek, elismertségnek, közel 3000 fős résztvevői létszámnak örvendett.

Tekintettel a száj- és fogápolás népszerűsítésének fontosságára, a Bischitz Johanna Integrált Humán Szolgáltató Központ 2014. március 17. és 20. között, minden erzsébetvárosi lakost - felnőtteket és gyermekeket egyaránt - prevenciós programokkal várt fogászati rendelőiben. Az **„Egészséges Száj Világnapja” nevű programsorozat** keretében meghirdetésre került egy fotó- és rajz pályázat is, „*kiFOGástalan mosolyom”* címmel, amelyre az Erzsébetvárosban élő gyermekek és fiatalok alkotásai érkeztek. A pályázati eredményhirdetésre ünnepélyes rendezvényen került sor a Nyár utcai gyermekfogászat rendelőjében, 2014. március 20-án, 17 órakor. Az egész napos programon a felnőtteket ingyenes fogászati szűréssel és tanácsadással, a kicsiket kreatív sarokkal várták.

Erzsébetváros Önkormányzatának jóvoltából kerületünkben 2013-ban negyedik alkalommal került megrendezésre a HPV vírus elleni ingyenes oltási akció, amelynek keretében a 12. életévüket betöltő lányok kaphatták meg ingyenesen a három vakcinából álló oltássorozatot. A példaértékű kerületi egészség prevenciós program a Humánszolgáltató Iroda közreműködésével, a Humán Szolgáltató irányításával, védőnőinek és oltóorvosainak precíz, kiváló munkája által valósult meg.

Az akcióhoz kapcsolódó nyilvánosság biztosítását a Humán Szolgáltató kommunikációs referense koordinálta. A „kampány” keretében 2 alkalommal újságcikk jelent meg Erzsébetváros ingyenes lapjában, figyelemfelhívó plakát készült az akció keretében megrendezésre kerülő lakossági fórumhoz, a Humán Szolgáltató honlapján új menüpont került létrehozásra, amely kizárólag a HPV elleni védőoltás programmal kapcsolatos részletekkel és információkkal került feltöltésre.

A HPV elleni védőoltás 2014. őszétől bevezetésre és integrálásra került a magyar oltási programba. A HPV elleni önkéntes és ingyenes védőoltást első alkalommal azok a lányok kaphatták meg iskolai kampányoltás keretében, akik betöltötték a 12. életévüket és az általános iskola 7. osztályát a 2014/2015-ös tanévben végzik. (A beiskolázási rendnek megfelelően a 2001. június 1. és 2002. május 31. között születettek.)

Erzsébetvárosban az oltási program a Védőnői Szolgálat és az ÁNTSZ közreműködése révén valósul meg.

|  |
| --- |
| 15. BEAZONOSÍTOTT PROBLÉMÁK: A GYERMEKÜKET EGYEDÜL NEVELŐK ESETÉBEN A SZEGÉNYSÉGI KOCKÁZAT MAGASABB |
| FEJLESZTÉSI LEHETŐSÉGEK: AZ ELÉRHETŐ GYERMEKVÉDELMI PÉNZBELI TÁMOGATÁSOKRÓL SZÓLÓ TÁJÉKOZTATÓK KÉSZÍTÉSE |

Erzsébetváros Önkormányzata által nyújtott pénzbeli és természetbeni ellátási formákról a helyi médiumokon keresztül tájékoztatjuk a lakosokat. A változásokat megelőzően az érdeklődök az Erzsébetváros újságon túl a Hivatal honlapján és hirdetményi úton is tájékozódhatnak.

A Humánszolgáltató Iroda szociális ügyintézői valamennyi ellátás tekintetében vizsgáljak azt, hogy a család vagy háztartás mely ellátásokra lehet még jogosult szociális helyzetük alapján. Mind a megállapító mind pedig az elutasító határozatokban tájékoztatjuk az ügyfeleket az esetlegesen igénybe vehető ellátási formákról. A rendelet módosításáról, az igénybe vehető ellátások változásáról a családsegítő szolgálatot tájékoztattuk.

A szociális szolgáltatások vonatkozásában is folyamatosan informáljuk a nyilvánosságot. A Bischitz Johanna Integrált Humán Szolgáltató Központ ellátási formáiról, a szolgáltatásai által érintett célcsoportokról, az intézmény működésével, szolgáltatásival, megvalósuló és megvalósult programjaival, egyéb közérdekű híreivel és közleményeivel kapcsolatos tájékoztatását az intézmény egyrészről internetes felületen, továbbá a sajtóban megjelenő cikkek révén biztosítja.

|  |
| --- |
| 16. BEAZONOSÍTOTT PROBLÉMÁK: A KERÜLETBEN ALACSONY A SZABADIDŐ ELTÖLTÉSRE ALKALMAS, JÁTSZÓTEREK ÉS ZÖLD TERÜLET ARÁNYA |
| FEJLESZTÉSI LEHETŐSÉGEK: AKADÁLYMENTES PARKOK, JÁTSZÓTEREK BŐVÍTÉSE, FELÚJÍTÁSA |

Erzsébetváros jellemzően keskeny, sűrűn beépített utcái, valamint a forgalomtechnikai szabályok és a közműhálózatok védőtávolságaira vonatkozó szigorú elírások miatt korlátozottak a növénytelepítés lehetőségei.

A beruházások során az önkormányzat célja az új zöldfelületek létrehozása is, ezért az utca-felújítási projektek helyszíneinek meghatározásakor azt is vizsgáljuk, hogy mely utcákban nyílik lehetőség növényesítésre, fasorok, cserjesávok telepítésére.

**Közterületi zöldfelület-fejlesztés, zöldfelület-fenntartás**

A 2013. évben a Marek József utca útfelújítása során, az aszfaltburkolat megszüntetésével új zöldfelület hoztunk létre, 15 db növénykazetta kiépítésével, amelyekbe 15 db fát és 525 db cserjét ültetünk. A Vörösmarty utca felújítása során 12 db fával beültetett planténert és 15 db, összesen 53 db futó cserjével beültetett növénykandelábert telepítettünk. A közterületi zöldfelületeken további 48 db fát telepítettünk a talajszintbe, 33 db új beszerzésű, fával beültetett planténert helyezünk ki, meglévő planténerekbe pedig 7 db fát ültettünk. Megvalósult a Barát utca zöldfelületének felújítása közel 1868 db cserje kiültetésével és védőkerítés telepítésével. Felújításra került a Hevesi Sándor tér zöldfelülete is 1561 db cserje telepítésével. A cserjeállomány bővítése céljából a kerületi közparkokba és utcai zöldsávok talajszintjébe további 3522 db cserjét, planténerekbe pedig 327 db cserjét telepítettünk. A közterületeket összesen 41.360. db egynyári, kétnyári, évelő virág, illetve 245 db rózsa kiültetésével díszítettük. Balesetveszély-elhárító munkákat, ifjítást és gallyazást végezünk emelőkosaras kocsi segítségével a Barát utcai, Százház utcai, Szenes Hanna parki, Hevesi Sándor téri és Hutyra Ferenc utca koros fák esetében. A parkok, zöldsávok környeztében összesen 22 db új padot helyeztünk ki.

2013. évben sor került a közterületi játszótéri eszközök időszakos ellenőrzésére is, amely során a független tanúsító szervezet a jogszabályi és szabványi előírások szerint minden eszközt megfelelőnek minősített

2014. évben került sor az Almássy tér környezetrendezésére, amely 1900 m2 területen új termőréteg terítéssel, új évelő-, cserje- és gyepfelület kialakításával, parkbútor bővítéssel valósult meg, megújult a kutyafuttató területe, kiépítésre került egy új szökőkút, 2 db ivókút és öntözőrendszer. Az Almássy téri játszótéren a meglévő eszközök felújítása mellett számos új játszótéri eszközt, homokozót és két db fitnesz eszközt is telepítettünk. Új zöldfelületet létesült a Madách tér területén, a projekt új termőréteg és gyepfelület kialakításával, 15 db lombos fa telepítésével, öntözőrendszer, ivókút és szökőkút kiépítésével valósult meg. A Madách tér többlet növényesítése érdekében, lakossági igények alapján 20 db planténert telepítettünk. A Klauzál utca felújítása során egy új, 22 db lombos fából álló fasort telepítünk. Az útfelújításokhoz kapcsolódóan a Nagydiófa utcába 7 db, a Hársfa utcába 30 db, a Kertész utcába 15 db fával beültetett planténert helyeztünk ki, továbbá a Kertész utcában 9 db növénykandelábert telepítettünk. Felújításra került a Kéthly Anna téri kerítés, a Szenes Hanna parkban új kerítés létesült, és korszerűsítésre került a szökőkút vízgépészeti berendezése. Megvalósult a Városligeti fasor VII. kerületi oldalában lévő fasor felújítása összesen 42 db fa lombos fa elültetésével, teljes talajcserével. A Herzl Tivadar tér virágosítása céljából 17 db virágoszlopot helyeztünk ki a területre. A koros fák tekintetében faápolási, fagallyazási munkákat végeztünk a Király-Kazinczy utcai játszótéren, az Almássy téren, a Rózsák terén, a Bethlen Gábor téren, a Kéthly Anna téren és a Klauzál téren, továbbá a troli közlekedés által érintett Nefelejcs utcában és Dohány utcában. A közterületek díszítése érdekében tavasszal közel 20.000. db egynyári virágot, ősszel pedig közel 20.000. db kétnyári virágot telepítettünk. A parkbútor karbantartási munkák keretében a leomlott állapotú padokat, hulladékgyűjtőket, planténereket felújítottuk, újrafestettük. A Bajza utcai és Király utcai játszótér területén a gyepfelület felújítását gyepszőnyeg terítéssel valósítottuk meg.

**Közterületi játszóterek üzemeltetése**

Önkormányzatunk rendszeresen gondoskodik a közterületi játszótéri eszközök havi egy alkalommal történő ellenőrzéséről és karbantartásáról a jogszabályi és szabványossági előírásoknak megfelelően.

2013. évben sor került a közterületi játszótéri eszközök időszakos ellenőrzésére is, amely során a független tanúsító szervezet a jogszabályi és szabványi előírások szerint minden eszközt megfelelőnek minősített. Továbbá Budapest Főváros Kormányhivatal Fogyasztóvédelmi Felügyelősége által a közterületi játszótéri eszközök biztonságossága tárgyban tartott helyszíni ellenőrzés mindent megfelelőnek talált.

A közterületi homokozók fertőtlenítését 2014-ben először, korszerű, környezetbarát technológiával, homokfertőtlenítő géppel végzetük el.

**A közterületi zöldfelületek felszereltsége**

* Játszóterek elhelyezkedése: Király-Kazinczy utca sarok, Bethlen Gábor tér, Bajza utcai Reformáció Park, Klauzál tér, Almássy tér, Garay tér
* Szökőkutak elhelyezkedése: Szenes Hanna Park, Almássy tér, Madách
* Ivókutak elhelyezkedése: Bajza utcai Reformáció Park, Almássy tér, Madách tér, Klauzál tér, Kazinczy –Király utcai játszótér
* Sportolási lehetőség: Klauzál tér (kosárlabdapálya, focipálya, fitnesz eszköz), Almássy tér (fitnesz eszközök, ping-pong asztal)

|  |
| --- |
| 17. BEAZONOSÍTOTT PROBLÉMÁK: A GYES/GYED-EN LÉVŐ ANYUKÁK MUNKAHELLYEL VALÓ KAPCSOLATA EZEN IDŐSZAK ALATT MEGSZŰNIK, VAGY MINIMÁLISRA KORLÁTOZÓDIK |
| FEJLESZTÉSI LEHETŐSÉGEK: KAPCSOLATTARTÁS ERŐSÍTÉSE A KÖNNYEBB MUNKAHELYI VISSZAILLESZKEDÉS ÉRDEKÉBEN |

Erzsébetváros Önkormányzata folyamatosan érvényesíti az esélyegyenlőségi szempontokat az önkormányzat működését, fejlesztését meghatározó alapvető dokumentumaiban. Az esélyegyenlőség megvalósítását horizontális elvnek tekinti, amely áthatja valamennyi önkormányzati tevékenységét: a kötelező és önként vállalt feladatok ellátását a helyi szintű közpolitika alakítása során, figyelembe véve az egyes munkafolyamatok szereplőit és azok érdekeit. Az Önkormányzat tehát az esélyegyenlőségi politikáját munkáltatói szerepkörben, közvetlen szolgáltatásai során és intézményfenntartói szerepkörben is érvényesíti.

Az önkormányzat törekszik arra, hogy a munkavégzés és a családi élet harmóniájának megteremtését figyelembe véve alakítsa ki az egyes szervezeti egységek munkarendjét, ösztönözve a családbarát munkaszervezetek kialakítását. Különös figyelmet fordít a több gyermeket nevelő, gyermekeit egyedül nevelő, vagy tartósan beteg hozzátartozójának ápolását végző munkatárs rugalmas foglalkoztatásának, a családi kötelezettségek és munkavégzés rendjének összehangolására, elősegítésére. Lehetőséget biztosít soron kívüli szabadságolásra családi okok miatt.

A Hivatal Közszolgálati Szabályzata értelmében a családi és munkahelyi kötelezettségek összehangolása érdekében munkaidő kedvezmény illeti meg

* a 14 éven aluli gyermekét/gyermekeit nevelő köztisztviselőt
* az idős, beteg hozzátartozót ápoló köztisztviselőt.

A munkaidő kedvezmény mértéke havonta:

- egy gyermek nevelése esetén, valamint beteg hozzátartozó ápolása esetén havi 4 óra,

- kettő vagy több gyermek esetében maximálisan havi 6 óra.

Kerületünk 2006 októbere óta működteti az időszakos gyermekfelügyeletet és játszócsoportot (Pöttöm Klub, Lövölde bölcsőde), mely sikeres a szülők körében. A régóta ide járó szülők és a védőnők is ajánlják őket, sokan az internetről és kerületi kiadványokból tudnak róluk. A gyermekfelügyelet előzetes bejelentés alapján, heti 2-3 alkalommal, naponta legfeljebb 4 óra időtartamra vehető igénybe, reggel 7 óra és délután 16 óra között. A szolgáltatást 2014-ben összesen 72 gyermek vette igénybe, ebből 18 fő étkezést is igényelt.

|  |
| --- |
| 18. BEAZONOSÍTOTT PROBLÉMÁK: MAGAS AZ EGYEDÜL ÉLŐ IDŐSEK (ELSŐSORBAN ÖZVEGYEK, FŐKÉNT NŐK) ARÁNYA, AKIKNÉL FENNÁLL AZ ELMAGÁNYOSODÁS VESZÉLYE |
| FEJLESZTÉSI LEHETŐSÉGEK: AKTIVITÁSRA ÖSZTÖNZŐ PROGRAMOK SZERVEZÉSE, IDŐSELLÁTÁS KERETÉBEN NYÚJTOTT PROGRAMOK BŐVÍTÉSE, SZENIOR KÖZÖSSÉGFEJLESZTÉS |

2014 márciusában Erzsébetváros Önkormányzata csatlakozott a **„Segítő Kezek az Idősek Otthoni Biztonságáért” elnevezésű program**hoz, melynek célja a 80. életévüket betöltött kerületi lakosok segítése önálló életvitelük megőrzésében, támogatásuk életkorukból és egészségügyi állapotukból eredő problémáik megoldásában. A program elősegíti, hogy az idős ember ne kényszerüljön bentlakásos szociális intézménybe, hanem összehangolt segítségnyújtással jól megérdemelt nyugdíjas éveit saját otthonában tudja eltölteni.

A program megvalósításában és koordinálásában a Bischitz Johanna Integrált Humán Szolgáltató Központ munkatársai vesznek részt, akik mintegy segítőként az idősek együttműködésével tanácsadással és tájékoztatással, illetve a „kliens” által választott kiegészítő szolgáltatásban - például felolvasásban, társalgásban, orvoshoz való elkísérésben, vagy éppen az ott történő várakozásban - nyújtanak segítséget. A Segítő Kezek Program, több mint 2400 kerületi 80 év feletti lakosnak biztosít térítésmentesen igénybe vehető szolgáltatásokat.

Az idősek nappali ellátása keretén belül 2014-ben a legkedveltebb és leglátogatottabb programok a zenés-táncos rendezvények voltak, illetve a klubokban szerveződött/szervezett előadói csoportok előadásai.

A programszervezés során a fő koncepció az, hogy a programok az adott hónapot jellemző ünnep, esemény vagy tevékenység köré épüljenek, csak úgy, mint a foglalkozások – legyen az irodalmi, zenés vagy kreatív foglalkozás – verseiben, zenéiben vagy alkotásaiban az évszak és ünnep jellegzetességei visszaköszönjenek.

A klubokban működik Nosztalgia Dalkör, Irodalmi Kör, tánccsoportok is.

Rendszeresen működő foglalkozások, programok: kiállítások, Etka-jóga, jóga, csikung, szeniortánc, Nagyi-net, kerámiakészítés, rajz szakkör, foltmozaik varró foglalkozás, gyógytorna, jogi tanácsadás, egészséges életmód,- az egészség megőrzésével kapcsolatos orvosi előadások, mozi, zenés-táncos mulatságok, játék délutánok, múzeumlátogatások, városnéző séták.

Az intézmények kreativitásra ösztönzik klubtagjaikat, hogy manuális készségeiket fejlesszék illetve megőrizzék, ezért folyamatosan biztosítanak programokat a kézműves foglalkoztatóban, ahol a jelenlévők, kellemes beszélgetés közben „alkothatnak”. (pl. papírból, gyöngyökből, fonalakból, maradék anyagokból, illetve itt készülnek előadásainkhoz a jelmezek, díszletek, és az intézmény dekorációja is). A Dózsa György úti festőműhelyben továbbra is van lehetőség az alkotóvágy kielégítésére, melyhez professzionális klubgondozói segítséget is nyújtanak. 2014-ben is több kiállításra is sor került itt.

A művészeti csoportokhoz való tartozás számos pozitív hatással bír, tagjaik „kiélhetik szereplési vágyukat”, óriási sikerélménnyel gazdagodnak, ezen felül keretet, viszonyítási pontot ad mindennapi életükhöz a rendszeres próbán, előadásokon való részvétel. Segít megőrizni mentális frissességüket, fejleszti az alkalmazkodást, hiszen ez komoly csapatmunkát igényel.

Rendszeresek a terefere délelőttök, mesedélutánok, illetve a klub látogatóinak lehetőségük van eszmecserére kedvenc könyveikről. A klubokban vendégelőadók is tartanak műsorokat, előadásokat. Nagy igény van a kulturális, művészeti témájú előadások iránt is. A klubtagok kirándulásokon is részt vesznek, így pl. ellátogattak a Füvészkertbe, Postamúzeumba. Kirándultak Cserkeszőlőre, fürödhettek a gárdonyi strandon és hűsölhettek a Szemlő-hegyi barlangban. Ellátogattak a Fővárosi Állat- és Növénykertbe és a Fővárosi Nagycirkuszba is. Valamennyi klubban sor került szüreti bálokra is.

2014-ben 14 fő folytatott önkéntes tevékenységet, összesen 531 óra 30 percben. Az Önkéntesek munkájának elismerésére 2014 novemberében is szerveztek egy olyan napot a Király klubban, amelyen klubtagjaik (Ének és irodalmi kör) állítottak össze és adtak elő egy műsort, köszönetképpen az Önkénteseknek, egész éves tevékenységükért.

2014. januárjában jelentős infrastrukturális változás történt az idősek nappali ellátását biztosító Nyitott „E” klub életében.

A nagyon leromlott állagú és állapotú Dohány u. 20. sz. alól átköltöztek a Dohány u. 22-24. sz. alatt található, Síp u. felől megközelíthető, földszinti, felújított új telephelyükre.

|  |
| --- |
| 19. BEAZONOSÍTOTT PROBLÉMÁK: ALACSONY AZ IDŐSEK FOGLALKOZTATOTTSÁGA |
| FEJLESZTÉSI LEHETŐSÉGEK: „AGE POSITIVE” KAMPÁNY, MUNKÁLTATÓK TÁJÉKOZTATÁSA AZ 55 ÉVEN FELÜLI MUNKAVÁLLALÓK JÁRULÉKKEDVEZMÉNYEIRŐL |

Az Európai Unió országainak egyre nagyobb kihívást jelent a társadalom elöregedése. A nemzetgazdasági és szociális szinten túlmenően az öregedő munkaerő támogatásának és felkarolásának hangsúlyos szereplője a munkahely. Az életkorból fakadó negatív megkülönböztetés a munkahelyi diszkrimináció kiemelt területe. A negatív megkülönböztetés feloldásához az egyes társadalmi csoportok között együttműködésre, szociális partnerségre van szükség. Szervezeti szinten az életkorból adódó ellentéteket, illetve gátakat lebontó és megakadályozó elemeket a kiválasztási folyamatba, az előléptetési rendszerbe, valamint a tréningek közé szükséges beépíteni. Az idősebb munkavállalók nem drágábbak, és nem kevésbé produktívak fiatalabb kollégáiknál. A negatív megkülönböztetés napjainkban is tapasztalható, pedig az idősebb kollégák felvételével plusz tapasztalatokhoz és készségekhez juthat a szervezet, jelenlétükkel elkerülhető, hogy a szakmai hozzáértés és speciális tapasztalat eltűnjön a szervezetből. A munkáltatóknak meg kell értetniük, és el kell fogadtatniuk a munkatársakkal, hogy az idősebbekre ugyanolyan nagy szükség van, mint a fiatal munkavállalókra. Másrészről pedig az idősebb kollégákat is fel kell készíteni megváltozott szerepükre, a munkáltatónak meg kell bizonyosodnia arról, hogy a korosabb kollégák képesek lesznek a szervezeti változásokban való részvételre. Sajnálatosan a fiatalok iskolai végzettségének emelkedése sok esetben elősegítette a 45 év felettiek munkaerő-piacról való kiszorulását, amely különösen jellemző néhány felsőfokú végzettség esetében, ezért a munkahelyi beiskolázások, szakmai továbbképzések során kiemelt figyelemmel szükséges lenni ezen tényből fakadó hátrányok csökkentésére.

Az 50 év felettiek vannak a legnehezebb helyzetben. Azon felül, hogy életkoruk miatt is kevesebb eséllyel indulhatnak a munkaerőpiacon, fizikai, mentális és szociális helyzetük, valamint elavult, vagy egyáltalán nem létező szakképzettségük is a tartós munkanélküliség irányába taszítja őket. A Családsegítő Szolgálat, mint együttműködésre kijelölt szervezet, a Foglalkoztatási Tanácsadó Szolgálatával közösen 2014-ben összesen 86 fő rendszeres szociális segélyezettel kötött szerződést a beilleszkedési program teljesítésére. A beilleszkedést segítő programok támogató, képességfejlesztő és kontroll elemeket egyaránt tartalmaznak. A munkaerő-piacra való visszavezetésen túl céljuk a tartós munkanélküliség ártalmainak lehetséges csökkentése is és a személyes kapcsolatra épülő egyéni tanácsadás mellett a csoportos szolgáltatások is megjelennek. Azoknál, akik régóta távol vannak a munkaerőpiactól és szociális-mentális állapotuk miatt csak az intenzív kapcsolat és személyes odafigyelés eszközével lehet elindulni az aktivizálás, illetve a társadalmi integráció irányába. Ez a korosztály az elhelyezkedést illetően nagyon nehéz helyzetben van (az ügyfélre irányadó öregségi nyugdíj korhatár előtt 5 évvel). A rendszeres szociális segélyezett álláskeresőket sokszor éri hátrányos megkülönböztetés a munkáltatói oldalról, koruk miatt nem alkalmazzák őket. Emellett többszörösen hátrányokkal küzdenek a munkaerőpiacra való visszakerülésben, nemcsak koruk, hanem megromlott egészségi, és mentális állapotuk, és nem ritkán elavult szakismeretük miatt is akadályoztatva vannak. A szerződést tartalma több szolgáltatást is tartalmazhat, és az ügyfél egyéni munkaerő-piaci és aktuális élethelyzetétől függően változhat a szerződés tartama egy adott ügyféllel a közös munka kapcsán.

A legtöbb beilleszkedési program munkavállalásra irányult, ami azt mutatja, hogy bár hátrányos helyzetű célcsoportról van szó, mégis elsősorban a munkavállalás, az álláskeresés a cél az együttműködésben. A munkavállalói készségek erősítésénél akár szakképzettség megszerzése is lehet a cél, emellett a számítástechnikai készségfejlesztés, illetve álláskeresést támogató tréningjeink segítették az ügyfeleket. A szociális-mentális, illetve egészségügyi állapot javításánál a rossz egészségügyi-fizikai, vagy mentális állapotban lévő ügyfeleikkel olyan megállapodást kötnek, ahol a szakorvosi, vagy pszichológus segítségét veszi igénybe az ügyfél. Más ellátás igénylésekor az egészségügyi szakemberek bevonásánál, és az ügyintézésnél segítik az ügyfeleket.

|  |
| --- |
| 20. BEAZONOSÍTOTT PROBLÉMÁK: ÁLTALÁNOSSÁGBAN ELMONDHATÓ, HOGY NAGY A GENERÁCIÓK KÖZÖTTI SZAKADÉK |
| FEJLESZTÉSI LEHETŐSÉGEK: GENERÁCIÓK KÖZÖTTI SZOLIDARITÁS ERŐSÍTÉSE, EGYÜTTMŰKÖDÉS A KÖZÉPFOKÚ OKTATÁSI INTÉZMÉNYEKKEL, DIÁKOK ÖNKÉNTES TEVÉKENYSÉGÉRE MEGÁLLAPÍTOTT IDŐKERET LETÖLTÉSE IDŐSOTTHONOKBAN, KLUBOKBAN |

A 7. kerületben számos kisebb- nagyobb civil szervezet tevékenykedik, mégis legtöbbjük munkája láthatatlan marad a kerületi lakosok számára, e jelenség hátráltatja, hogy lokálisan kialakulhasson egy öntudatos civil szféra. Az **Erzsébetvárosi Civil Szervezetek Szövetsége**folyamatosan törekszik arra, hogy a kerületben élők jobban megismerkedhessenek tagjaikkal. Nemrég fejezte be egy átfogó kiadvány szerkesztését, amely lapjain közel 70 erzsébetvárosi alapítvány, egyesület, szervezet tudott bemutatkozni. A 2014-es erzsébetvárosi civil pályázaton elnyert támogatásából a szövetség egy több órás rendezvény keretében („Civil Börze”) erősítette a civilszervezetek láthatóságát a kerületben. A programon a kerületben tanuló középiskolások és a helyi civil szervezetek vettek részt. A rendezvényen a diákok megismerkedhettek a szervezetek tevékenységeivel, továbbá tanácsadó adott iránymutatást az önkéntesség és az iskolai közösségi szolgálat témakörében minden érdeklődőnek. A program remek alkalmat kínált arra, hogy a fiatalok fogadó helyet találjanak az iskolai közösségi szolgálatuk elvégzéséhez, tájékozódhassanak a szervezetek által felkarolt ügyekről.

Idén az Erzsébetvárosi Civil Szervezetek Szövetsége pályázatot nyújtott be „A VII. kerületi középiskolás tanulók civil részvételre való ösztönzése a helyi civil szervezetek bemutatkozásával egybekötve” céljával, melyet Önkormányzatunk 500.000.-Ft-tal támogatott.

|  |
| --- |
| 21. BEAZONOSÍTOTT PROBLÉMÁK: AZ IDŐS EMBEREK EGÉSZSÉGI ÁLLAPOTA ROSSZABB |
| FEJLESZTÉSI LEHETŐSÉGEK: EGÉSZSÉGÜGYI SZŰRÉSEK NÉPSZERŰSÍTÉSE, EGÉSZSÉGMEGŐRZŐ PREVENCIÓS PROGRAMOK (IDŐS TORNA) TÁMOGATÁSA |

A Budapest Főváros VII. kerület Erzsébetváros Önkormányzata támogatásával a Bischitz Johanna Integrált Humán Szolgáltató Központ szervezésében 2014.09.26-án és 27-én kerültek megrendezésre a **„Prevenció A-tól Z-ig” nevet viselő kerületi egészségnapok** a Garay téren és a Garay Üzletház piac szintjén. A két napos rendezvényen ingyenes szűrővizsgálatokkal, személyre szabott tanácsadásokkal várták az érdeklődőket. Az egészségtudatos életmód jegyében minden elvégzett szűrést követően egy-egy zöldséggel vagy gyümölccsel ajándékozzák meg a szervezők a résztvevőket. A programokat az egészség prevenció területén tevékenykedő neves közéleti személyiségek előadásai is színesítették. A rendezvény elérte a célját, a lakosság figyelmét sikerült felhívni az egészség védelmének, megőrzésének és a betegségek megelőzésének fontosságára, az egészségügyi ellátórendszer területén dolgozó munkatársak hasznos információkkal látták el a kerületben élőket.

A nappali ellátás keretén belül működő klubjaink továbbra is nagy hangsúlyt fektetetnek az egészségmegőrzésre. A klubgondozói tevékenység lényege az egészséges, egészségesebb életmódra való fókuszálás, illetve a pszichoszomatikus betegségek megelőzése, ezért különböző szakembereket - orvos, természetgyógyász, tudományos előadók - hívnak meg. A klubtagok hallás-, szemészeti-, ortopédiai szűrővizsgálatokon vehettek részt.. Igény esetén vérnyomásmérést, Bioptron lámpás kezelést, testsúlymérést is végeznek.

Nagy hangsúlyt fektetve az egészségmegőrzésre és mozgás örömére 2014-ben is megszervezésre került a „sportos” vetélkedők eseménye, amivel célunk, hogy fizikai aktivitásra ösztönözzük a résztvevőket, ezáltal is hozzájárulva fizikai jóllétük megőrzéséhez. Valamennyi klubban elérhetőek a csoportos tornák is.

A Rottenbiller utcában, a volt Janikovszky Éva Általános Iskola és Gimnázium épületében heti 3 alkalommal (napi 1 és napi 2 alkalom egy héten) nyugdíjas tornát tartanak, mely igencsak nagy népszerűségnek örvend, hetente kb. 24-26 fő vesz részt a rendszeres foglalkozásokon.

|  |
| --- |
| 22. BEAZONOSÍTOTT PROBLÉMÁK: AZ IDŐSEK HELYZETÉRE VONATKOZÓ ADATOK HIÁNYOSAK |
| FEJLESZTÉSI LEHETŐSÉGEK: ADATGYŰJTÉS, MEGLÉVŐ ADATBÁZISOK FRISSÍTÉSE |

Az előző pontban részletezett Egészségnapokhoz kapcsolódóan cél, hogy a jövőben is hasonlóan sikeres programokkal járuljunk hozzá a kerületben élő lakosság egészségének megőrzéséhez és fejlesztéséhez. A programok sikeres előkészítése érdekébe fontos a lakosság véleménye és igénye, melynek felmérése érdekében az egészségnapok megvalósítását követően, **kérdőíves kutatás** készült. A válaszokat feldolgozva a jövőben szervezendő kerületi egészségfejlesztési programok még jobban a lakosság igényeihez igazodva fognak megvalósulni.

|  |
| --- |
| 23. BEAZONOSÍTOTT PROBLÉMÁK: A KÖZÉPÜLETEK AKADÁLYMENTESÍTÉSE NEM MINDEN ESETBEN MEGOLDOTT |
| FEJLESZTÉSI LEHETŐSÉGEK: FOLYAMATOS AKADÁLYMENTESÍTÉS A FELÚJÍTANDÓ HÁZI ORVOSI RENDELŐK TEKINTETÉBEN (AHOL MŰSZAKILAG MEGOLDHATÓ) |

A felnőtt házi orvosi rendelők mindegyike megújult, ahol a műszaki feltételek adottak voltak, ott a rendelők akadálymentesítése megtörtént (kivéve a Péterfy Sándor utcai Kórházban található rendelőket, tekintettel speciális helyzetükre).

|  |
| --- |
| 24. BEAZONOSÍTOTT PROBLÉMÁK: UGYAN NEM ÁLL RENDELKEZÉSÜNKRE ADAT, DE FELTEHETŐLEG KEVÉS AZON VÁLLALKOZÁS, INTÉZMÉNY SZÁMA, MELY EGÉSZSÉGKÁROSODOTT MUNKAVÁLLALÓT FOGLALKOZTATNA |
| FEJLESZTÉSI LEHETŐSÉGEK: HELYI MUNKÁLTATÓK TÉMÁVAL KAPCSOLATOS TÁJÉKOZTATÁSA A TÖRVÉNYI KÖTELEZETTSÉGEKRŐL, IGÉNYBE VEHETŐ KEDVEZMÉNYEKRŐL |

Az Erzsébetvárosi Polgármesteri Hivatal csatlakozott a TÁMOP 1.1.1-12/1-2012-0001 számú „Megváltozott munkaképességű személyek rehabilitációjának és foglalkoztatásának elősegítése” elnevezésű kiemelt projekthez. A projekt célja az egészségükben károsodott munkavállalók sikeres rehabilitációjának és munkaerő-piaci (re)integrációjának elősegítése. A programban a rehabilitációs ellátásban részesülő azon személyek vehetnek részt, akik tekintetében a rehabilitációs hatóság a komplex minősítés során megállapította, hogy

* foglalkoztathatósága rehabilitációval helyreállítható, vagy
* tartós foglalkoztatási rehabilitációt igényel.

A projekt személyre szabott fejlesztésekkel, humánszolgáltatási programmal, képzési lehetőségek biztosításával támogatja a megváltozott munkaképességűek felkészítését a munkavállalásra, ill. a munkaadók részére bérköltség- támogatást biztosít.

A projekten való részvétel a Hivatal dolgozói számára szemléletformáló erővel bír, és egyben érzékenyítő erővel hat a fogyatékos munkavállalók befogadása iránt is. Erzsébetváros Önkormányzata 2003.07.01 óta foglalkoztat megváltozott munkaképességű munkavállalókat.

A kerületünkben is tevékenykedő Munka-kör Alapítvány hallássérült személyek munkához juttatásának elősegítésével foglalkozik, aktívan részt vesz érzékenyítő kampányok szervezésében. A munkaadókkal történő találkozások alkalmával elmagyarázzák, hogy milyen előnyei vannak, hogy ha megváltozott munkaképességű embereket foglalkoztatnak. Nagyon sok munkaadót félelemmel tölt el az ismeretlenség a tekintetben, hogy hallássérült embereket alkalmazzanak. Sokan gondolják úgy, hogy a hallássérültek nem értik meg a feladatokat, nem elég képzettek, illetve hogy nem tudnak velük kellő módon kommunikálni, többletmunkát jelentenek. Az alapítvány a munkaadókkal való találkozásain igyekszik elmagyarázni számukra, hogy ezek az emberek is rendelkeznek megfelelő iskolai végzettséggel és az első napokban az alapítvány jelelni tudó, nagyothalló munkatársai személyes kíséretet biztosítanak a munkára jelentkezőknek, hogy elkerüljék a kezdeti nehézségeket. Az alapítvány után-követéses módszerrel a későbbiekben is figyelemmel kíséri a segítségükkel elhelyezkedettek helyzetét, ha szükséges további segítséget is nyújtanak.

|  |
| --- |
| 25. BEAZONOSÍTOTT PROBLÉMÁK: AZ ESÉLYEGYENLŐSÉG VIZSGÁLATA SORÁN A FOGYATÉKKAL ÉLŐK HELYZETÉRE VONATKOZÓ ADATOK HIÁNYOSAK |
| FEJLESZTÉSI LEHETŐSÉGEK: ADATGYŰJTÉS, MEGLÉVŐ ADATBÁZISOK FRISSÍTÉSE |

A kormány az EU irányelveknek megfelelően megalkotta az intézményi férőhely kiváltásra irányuló stratégiáját, melynek keretében a nagy létszámú bentlakásos intézmények helyett, az integrált társadalmi részvételt biztosító lakhatást tűzte ki célul.

Erzsébetváros lakóiban igényként merült fel, hogy a vidéken lévő bentlakásos otthonban élő fogyatékos családtagjaikat, szerették volna magukhoz közelebb tudni, családjukat újraegyesíteni.

Reagálva ezen célkitűzésekre és igényekre, a Bischitz Johanna Integrált Humán Szolgáltató Központ a „Fogyatékos emberek reintegrációjának elősegítése Erzsébetvárosban” elnevezésű projekt keretében fel kívánja mérni a kerületben korábban itt élő – jelenleg vidéki bentlakásos otthonokban elhelyezett – valamint a jelenleg is Erzsébetvárosban lakhellyel rendelkező, fogyatékkal élő lakosait.

A fogyatékkal élő lakosság VII. kerületbe történő integrációjának elősegítése céljából, mind az intézményen belül, mind az intézményen kívül megvalósítandó célokat tűztünk ki.

Azon túl, hogy a program az Erzsébetvárosban élő, vagy korábban itt lakhellyel rendelkező fogyatékos emberek számára kíván (re)integrációs lehetőséget biztosítani, társadalmi és gazdasági előnyökkel is jár.

Társadalmi előnyei az integrált lakókörnyezeten keresztül az emberek szemléletváltozása, a befogadó társadalom irányában.

2014. január elsejétől lehetőség van arra, hogy támogatott lakhatás formájában (integrált környezetben 2-3 fogyatékos ember együttélésével szakszerű támogatást kapva) helyezzék el a fogyatékos embereket a nagy létszámú szociális intézmények helyett. Ehhez az ellátási formához való csatlakozás a kerületi szociális ellátásnak is célja lehet.

Gazdasági szempontból előnyt jelent, hogy egy olyan bérlő kerül az önkormányzati bérlakásba, aki biztosan fizeti majd a bérleti díjakat, nem halmoz fel rezsihátralékot. Másrészt foglalkoztatásán keresztül, értéktermelő tevékenységet végez, bértámogatott formában.

Fontos megemlíteni a projekt gondolatának és megtervezésének előzményeként, hogy Erzsébetváros Önkormányzata úttörő módon, elsőként csatlakozott azon kezdeményezéshez, mely eredményeképpen megváltozott munkaképességű munkavállalót alkalmazott hivatalában (lásd. előző pont).

|  |
| --- |
| 26. BEAZONOSÍTOTT PROBLÉMÁK: A SAJÁTOS NEVELÉSŰ IGÉNYŰ BÖLCSŐDÉS KORÚ KERÜLETI GYERMEKEK HELYBELI ELLÁTÁSA, FEJLESZTÉSE NEM MEGOLDOTT |
| FEJLESZTÉSI LEHETŐSÉGEK: AZ INTEGRÁLT BÖLCSŐDÉS CSOPORT KIALAKÍTÁSA LEHETŐSÉGÉNEK VIZSGÁLATA |

A VII. kerület mindhárom bölcsődéjében az egészséges gyermekek nevelése és gondozása mellett, fejlesztőpedagógus segítségével a korai fejlesztést igénylő gyermekek ellátása is folyamatos. 2014. szeptember 15-e óta a Városligeti Bölcsődében már sajátos nevelési igényű gyermek fogadására is van lehetőség.

Októbertől szoros együttműködés kiépítése valósult meg a VII. kerületi Pedagógiai Szakszolgálat munkatársaival. A jogszabályi kötelezettségnek eleget téve a bölcsődei korai fejlesztést ők biztosítják. Az intézményeket egyenként felmérve, előre tervezett időpontokban nyújt szolgáltatást a pszichológus és a mozgás fejlesztő szakember.

|  |
| --- |
| 27. BEAZONOSÍTOTT PROBLÉMÁK: A FOGYATÉKOS ÉS EGÉSZSÉGKÁROSODOTT EMBEREK AZ ÖNKORMÁNYZAT ÁLTAL SZERVEZETT SZŰRŐVIZSGÁLATOKON, EGÉSZSÉGMEGŐRZŐ NAPOKON KISEBB ARÁNYBAN TUDNAK RÉSZT VENNI |
| FEJLESZTÉSI LEHETŐSÉGEK: FOGYATÉKKAL ÉLŐ EMBEREK EGYENLŐ ESÉLYŰ HOZZÁFÉRÉSÉNEK BIZTOSÍTÁSA, KAPCSOLATFELVÉTEL A CIVIL SZERVEZETEKKEL A SZÁLLÍTÁS, KÍSÉRET MEGOLDÁSA ÉRDEKÉBEN |

2013-ban a Küldetés Egyesület 300 ezer Ft összegű támogatásban részesült Erzsébetváros Önkormányzatától a „2013. évi Egészségnap Kerületi Fiatalok és Hátrányos Helyzetűek részére” nevű rendezvényük lebonyolításához. Az egészségnap sikerein felbuzdulva 2015-ben is pályázatot nyújtottak be az „Egészséged nekünk fontos!” elnevezésű rendezvénysorozatra, mely a hátrányos helyzetű és sérülteket ellátó és gondozó családok számára kíván támogatást nyújtani a szűrű-vizsgálatok elérésében. Az egyesület a program keretein belül mentori szolgáltatást és szállítást is biztosít. Az egészségügyi szűréseken túl, munkaterápiás foglalkozások, azokon készült termékek bemutatása és sportprogramok lebonyolítása is történik. Erzsébetváros Önkormányzata a program megvalósulását 530 ezer Ft-tal támogatta.

Új célok kijelölése, intézkedési terv a 2015-2017 közötti időszakra

Elsődleges célunk volt számba venni a 2013. évben elfogadott, 2014-2015 évekre szóló határidős intézkedések megvalósulását. Vizsgáltuk a HEP helyzetelemző részében nevesített célcsoportba tartozók szolgáltatásokhoz történő hozzáférésének alakulását, valamint jelen fejezetben nevesíteni kívánjuk a területen még meglévő problémákat.

További célunk az e csoportok esélyegyenlőségét elősegítő célzottabb feladatok meghatározása, ill. azoknak a területeknek a nevesítése, melyek fejlesztésre szorulnak az egyenlő bánásmód érdekében.

Intézkedési terv

|  |  |
| --- | --- |
| **A nők helyzete, esélyegyenlősége vizsgálata során kerületünkben** | |
| **beazonosított problémák:** | **fejlesztési lehetőségek:** |
| A GYES-ről, GYED-ről való visszatérés nehézsége a munkaerőpiacra | * Rugalmas foglalkoztatás elősegítése * A gyermekintézmények nyitva tartásának optimalizálása * „MASNI” tovább működtetése |
| A nők egészségének megőrzése | * Egészségügyi szűrőprogramok szervezése * Házi orvosok számára pályázat kiírása prevenciós eszközökre |
| **A gyermekek helyzete, esélyegyenlősége vizsgálata során kerületünkben** | |
| **beazonosított problémák:** | **fejlesztési lehetőségek:** |
| Magas a hátrányos családi körülmények között élő veszélyeztetett gyermekek száma | * Veszélyeztetettséget megelőző programok * A Területi Ellátási Modell hosszú távú fenntartása és működtetése |
| Csekély számú azon programok aránya, mely a kamaszokat szólítja meg | * Hetedhét Éjszakai Sport Klub munkájának támogatása, erősítése |
| A gyermekek egészséges étkezése a családokban nem mindig megoldott | * Az új jogszabályi előírásoknak megfelelő egészséges étkeztetés biztosítása * Tájékoztatás az önkormányzat által nyújtott gyermekétkeztetési támogatásról |
| **Az idősek helyzete, esélyegyenlősége vizsgálata során kerületünkben** | |
| **beazonosított problémák:** | **fejlesztési lehetőségek:** |
| Az időskorú népességen belül az elmagányosodás veszélye magas | * Generációs programok szervezése (Idősek klubja programjai, idősek tornája, senior tánc – lehetőségek biztosításának feltárása) * Szociális és közművelődési szolgáltatások bővítése |
| Az idős emberek egészségi állapota rossz | * Prevenciós programok, szűrőnapok szervezése, idős torna |
| **A fogyatékos és egészségkárosodott emberek helyzete, esélyegyenlősége vizsgálata során kerületünkben** | |
| **beazonosított problémák** | **fejlesztési lehetőségek** |
| A középületek akadálymentesítése nem minden esetben megoldott | * Közszolgáltatást ellátó intézmények akadálymentesítése |
| A sajátos nevelési igényű bölcsődés korú gyermekek helybeli ellátásáról az érintett szülők nem minden esetben értesülnek | * Városligeti Bölcsőde szolgáltatásainak ismertetése, terjesztése |
| **A mélyszegénységben élők, romák helyzete, esélyegyenlősége vizsgálata során kerületünkben** | |
| **beazonosított problémák:** | **fejlesztési lehetőségek:** |
| A családok közüzemi szolgáltatások igénybevételéhez kötődő adósságállománya növekszik | * Információnyújtás az előre fizető mérőórák felszerelésének előnyeiről, a felszereltetés költségeihez való önkormányzati hozzájárulásról |
| A roma emberek foglalkoztatottsági mutatói lassan javulnak | * Hátrányos helyzetű (különösképen roma) munkanélküliek munkaerő-piaci reintegrációjának elősegítése című projekt megvalósítása |

Összegzés

A felvetett területeken azonnali beavatkozást igénylő esélyegyenlőségi probléma a kerületünkben nincs. A település vezetése a szociális ellátórendszer, illetve a kerületünkben meglévő jó gyakorlatok megőrzésére illetve az esélyegyenlőség szempontjából érzékeny célcsoportok helyzetének megnyugtató kezelésére törekszik. Hivatalunk a törvényi előírások szerinti szolgáltatásokat biztosítja. A 2013-ban beazonosított problémák nagy részére adekvát intézkedések születtek, a jó gyakorlatok megőrzésére és szinten tartására továbbra is kiemelt figyelmet kell fordítanunk.

Az elfogadás módja és dátuma

Budapest Főváros VII. kerület Erzsébetváros Önkormányzat Képviselő-testülete a Helyi Esélyegyenlőségi Program felülvizsgálatát (amely az aktualizált HEP Intézkedési tervét is magában foglalja) megvitatta és a ……/….. (…) számú határozatával elfogadta.

Budapest, 2015. szeptember „……”

………………………………………. …………………………………………

Vattamány Zsolt dr. Gotthard Gábor

Polgármester Jegyző