|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula alpolgármester** |

Iktatószám:

Napirendi pont:

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület** **2015. szeptember 7-ei** **rendkívüli ülésére**

|  |  |
| --- | --- |
| **Tárgy:** | Az 1956-os Forradalom és Szabadságharc Erzsébet krt. 6. szám alatti helyszínének és kerületi hőseinek emlékét megörökítő tábla elkészítésének és elhelyezésének támogatása |

**Készítette:**

Dr. Hajdu Kitti

Polgármesteri Kabinet vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni**

**A határozat elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula alpolgármester** |

**Tisztelt Képviselő-testület!**

Minden civilizált nemzet tisztelettel törődik a hazáért szabadságukat, életüket adó áldozatok emlékének ápolásával, melyek az eljövendő generációk számára szolgálnak példamutatásul. Az 1956-os Forradalom és Szabadságharc nemzeti ünnepének közelgő évfordulója alkalmából az alábbi az alábbi javaslattal fordulunk a Tisztelt Képviselő-testülethez:

Erzsébetváros Önkormányzata az önkormányzat tulajdonában lévő épületben (1073 Budapest, Erzsébet krt. 6. ) emléktáblát szeretne elhelyezni a forradalom és szabadságharc e jegyzett színtere és az itt harcolók emlékének állítva. A 2001. évi LXIII. törvény a magyar hősök emlékének megörökítéséről és a Magyar Hősök Emlékünnepéről ajánlást tesz arra vonatkozóan, hogy az önkormányzatok önként vállalt feladata legyen az intézményes gondoskodás az emlékhelyek felállításáról. E most felállításra kerülő tábla évente kétszer kerülne megkoszorúzásra: a 2001. évi LXII. törvény 2. § alapján minden esztendő május hónapjának utolsó vasárnapján, a Magyar Hősök Emlékünnepén, és minden év október 23 – án, az 1956-os Forradalom és Szabadságharc kezdetének, valamint a köztársaság 1989-es kikiáltásának napján, ami 1991 – óta nemzeti ünnepünk.

Az emléktábla állításának kérése civil-, és egyesületi támogatást is élvez. (1. és 2. számú melléklet)

Az Erzsébet krt. 6. jelentőségére vonatkozóan hiteles adatokkal *Eörsi László: A “Baross Köztársaság” - A VII. kerületi felkelőcsoportok* (kiadó: 1956-os Intézet Állambiztonsági Szolgálatok Történeti Levéltár, L’Harmattan Kiadó, Budapest, 2011.) , alcímek: A Lenin körúti csoport, A VII. kerületi pártház ostroma, A “Hangos Híradó” nemzetőrsége, Harcok a Lenin körúton, in: 237-249. oldalalak) és *Eörsi László: Mítoszok helyett - 1956.* ( kiadó: Fadpadoskönyv.hu, Budapest, 2012. ) című könyvei szolgálnak.

**Az emléktábla tervei:**

***A tábla grafikája:***

„Lyukas Zászló”, mely 2000. augusztus 20-án jelent meg első alkalommal, mint a történelmi zászlósor része. 1956 októberében a forradalom száműzte az ún. Rákosi-címert a

magyar állam jelképei közül. Helyette a Kossuth-címer visszaállítása történt meg, A nemzeti zászlóból a forradalmárok egyszerűen kivágták a gyűlölt Rákosi – címert. Az így keletkezett lyukas zászló a forradalom első napján, valószínűleg a Bem téren jelent meg először, majd végigkísérte a harcokat is, a népszuverenitás jelképeként.

***A tábla felirata:***

*1956-ban ezt az épületet a tűzszünet elején, október 29 - én foglalták el civil ellenálló fegyveresek, az un. „Lenin körúti csoport”, akik felvették a harcot a megszállókkal szemben. A forradalom történetében egyedülálló módon létrehoztak és működtettek egy „hangos híradót”, állandó hírekkel szolgálva a lakosságot. A forradalmárok november 7 – ig tudtak ellenállni.*

címer (pajzs felirat nélkül)

Erzsébetváros önkormányzata

2015.

Az emléktáblán olyan felirat és grafika lesz látható, melyek nem lépnek ki a tábla síkjából, nem minősül egyedi műalkotásnak mivel nem képzőművész készíti, nem minősül művészeti alkotásnak sem, tehát kihelyezéséhez a Budapesti Történeti Múzeum (Budapest Galéria) engedélyező műbírálata nem szükséges.

***A tábla anyaga és technológiájának főbb szempontjai:***

A tábla anyagára, a rögzítés technikájára és módjára is kérnénk javaslatot, a felhelyezés helyszíne 1073 Budapest, Erzsébet krt. 6. épülete.

A tábla alá 3 db díszkampót (virágkampó), a koszorúk elhelyezése végett.

A tábla méretei lehetnek 50x80, 60x70 vagy 80x60, maximális mérete 57x100 cm.

A kivitelezés lehetséges technikái: gravírozás, vésés, homokfúvás

A tábla anyaga: gránit, márvány, nemesített mészkő. (Fontos szempont legyen az időtállóság és a szakszerű tisztíttatás lehetősége).

A rögzítés technikája a lehető legesztétikusabb és legbiztonságosabb legyen.

***A környezet dokumentációja:***

Tekintettel arra, hogy a kérdéses épület nem áll műemlékvédelem alatt, ezért az elhelyezéshez elegendő az ingatlannak, ill. tulajdonosának/tulajdonosainak hozzájárulása, melyre a Képviselő - testület a határozat elfogadásával felhatalmazást ad.

Az Erzsébet krt. 6. az Önkormányzat saját tulajdonú épülete. Noha nem műemlék jellegű épület, de a főváros városképe és történelme szempontjából meghatározó épített környezet védelméről szóló 54/1993. (1994. II. 1.) Főv. Kgy. rendelet védett épületegyüttesnek nyilvánította az Erzsébet körút, a Rákóczi úttól a Király utcáig tartó épületeit

Az emléktábla kihelyezése nem minősül építési munkának, elhelyezése nem építési engedély köteles, mivel az épületen belül kerül elhelyezésre. Javasolt a tábla szemmagasságban történő elhelyezése, a tábla alsó síkja cca 1,5-1,6 m magasságban legyen.

Budapest Főváros VII. kerület Erzsébetváros Önkormányzata Képviselő-testületének a helyi közművelődés önkormányzati feladatellátásáról szóló 41/2013. (VI. 28.) sz. rendeletének (továbbiakban: rendelet) 4. § (4) bekezdése az alábbiak szerint rendelkezik:

*„Az Önkormányzat – saját lehetőségei által behatároltan - Erzsébetváros közművelődési hagyományai, lakosságának művelődési szokásai és igényei alapján feladatának tekinti, hogy segítse:*

*(4) a kerület környezeti, szellemi, művészeti értékeinek, hagyományainak feltárását, megismertetését, a helyi művelődési szokások gondozását, gazdagítását.”*

A emléktábla elkészítése, elhelyezésének összköltsége legfeljebb bruttó 400. 000 Ft, azaz négyszázezer forint.

Fedezete - az átcsoportosítás után - 2015. évi költségvetéséről szóló 2/2015. (II.23.) önkormányzati rendelet 5707 Turizmussal kapcsolatos feladatok 2015. évi tervezett előirányzatai; Emléktáblák soron áll rendelkezésre.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy emléktáblát készíttet és helyez el 1073 Budapest VII. kerület, Erzsébet krt. 6. szám alatti épületben az 1956-os Forradalom és Szabadságharc ezen helyszínének és hőseinek emléket állítva.

A fedezet bruttó 400 000 Ft összeghatárig a 2015. évi költségvetéséről szóló 2/2015. (II.23.) önkormányzati rendeletben az 5707 Turizmussal kapcsolatos feladatok 2015. évi tervezett előirányzatai; Emléktáblák címsoron az átcsoportosítás után biztosított.

A Képviselő-testület felkéri a polgármestert a szükséges intézkedések megtételére.

**Felelős:** Vattamány Zsolt polgármester

**Határidő:** 2015. október 20.

Budapest, 2015. szeptember 2.

Hutiray Gyula

alpolgármester