|  |
| --- |
| **Budapest Főváros VII. kerület Erzsébetváros Önkormányzata**  **Dr. Vető Marietta alpolgármester** |

Iktatószám:

Napirendi pont:

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület** **2015. szeptember 7-ei** **rendkívüli ülésére**

|  |  |
| --- | --- |
| **Tárgy:** | A magyar rádiózás megindulásának emlékét megörökítő tábla elhelyezésének támogatásatámogatása |

**Készítette:**

Barta Erzsébet

Humánszolgáltató Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni**

**A határozat elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Dr. Vető Marietta alpolgármester** |

**Tisztelt Képviselő-testület!**

Bóka László az Erzsébetvárosi Hagyományápoló, Városvédő, -fejlesztő Kulturális Egyesület elnöke kezdeményezte, hogy a Budapest VII. kerület, Rákóczi út 22. szám alatti ház megújult homlokzatán a Magyar Rádió Nonprofit Zrt. (2015. július 1. napjától Duna Médiaszolgáltató Nonprofit Zrt.), Budapest Főváros VII. kerület Erzsébetváros Önkormányzata és az Erzsébetvárosi Kulturális Egyesület közösen emléktáblát helyezzen el, mely a magyar rádiózás megindulásának állít emléket. Kérése továbbá, hogy az emléktábla állítás teljes költségének felével az Önkormányzat járuljon hozzá (a kérelem az 1. sz. mellékletben olvasható). Az Erzsébetvárosi Hagyományápoló, Városvédő, -fejlesztő Kulturális Egyesület bonyolítja le az emléktábla elkészíttetését.

Az emléktábla készítésének és elhelyezésének összköltsége bruttó 289.433 Ft. (az árajánlat a 2. sz. mellékletben olvasható)

Az emléktábla állítás összköltségének felét, összegszerűen 144.717 Ft -ot a Magyar Rádió Nonprofit Zrt. biztosítja. A Magyar Rádió Nonprofit Zrt. és az Erzsébetvárosi Hagyományápoló, Városvédő, -fejlesztő Kulturális Egyesület között 2015. június 27. napján létrejött együttműködési megállapodás rögzíti – többek között - az emléktábla szövegezését, tulajdonságait, a támogatás összegét. (az együttműködési megállapodás a 3. sz. mellékletben olvasható.)

Az emléktábla csak feliratból áll, ezért nem minősül művészeti alkotásnak és a Budapesti Történeti Múzeum műbírálata nem szükséges az elhelyezéséhez.

Az emléktáblák elhelyezésének engedélyezése abban az esetben, ha az épület műemlékvédelem alatt, vagy műemléki környezetben áll a Budapest Főváros Kormányhivatal Kulturális Örökségvédelmi Iroda hatáskörébe tartozik.

A Budapest VII. ker., Rákóczi u. 22. sz. alatti épület nem áll műemlékvédelem alatt, ezért az elhelyezéshez elegendő az ingatlannak, a társasház tulajdonosának/tulajdonosainak hozzájárulása. A ház tulajdonosai hozzájárultak az emléktábla elhelyezéséhez. (A Közgyűlési határozat a 4. sz. mellékletben olvasható)

Budapest Főváros VII. kerület Erzsébetváros Önkormányzata Képviselő-testületének a helyi közművelődés önkormányzati feladatellátásáról szóló 41/2013. (VI. 28.) sz. rendeletének 4. § (4) bekezdése az alábbiak szerint rendelkezik:

*„Az Önkormányzat – saját lehetőségei által behatároltan - Erzsébetváros közművelődési hagyományai, lakosságának művelődési szokásai és igényei alapján feladatának tekinti, hogy segítse:*

*(4) a kerület környezeti, szellemi, művészeti értékeinek, hagyományainak feltárását, megismertetését, a helyi művelődési szokások gondozását, gazdagítását.”*

Javaslom a kérelem támogatását 144.716 Ft-tal Budapest Főváros VII. kerület Erzsébetváros Önkormányzata Képviselő-testületének 2015. évi költségvetéséről szóló 2/2015. (II. 23.) önkormányzati rendelet 5701 „Emlékőrző köztéri emléktáblák” előirányzat terhére.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a magyar rádiózás emlékére a Budapest VII. kerület, Rákóczi út 22. szám alatti ház megújult homlokzatán elhelyezésre kerülő emléktábla készítésének és kihelyezésének költségeihez 144.716 Ft-tal járul hozzá, a Budapest Főváros VII. kerület Erzsébetváros Önkormányzat Képviselő-testületének 2015. évi költségvetéséről szóló 2/2015. (II. 23.) önkormányzati rendeletében 5701 „Emlékőrző köztéri emléktáblák” előirányzat terhére.

Az emléktábla elkészítésének összege kizárólag a Budapest VII. kerület, Rákóczi út 22. szám alatti ház homlokzatán elhelyezésre kerülő emléktábla készítésének és kihelyezésének költségeire fordítható.

A Képviselő-testület felkéri a polgármestert az Erzsébetvárosi Hagyományápoló, Városvédő, -fejlesztő Kulturális Egyesülettel kötendő, az emléktábla állításával kapcsolatos támogatási szerződés aláírására. A támogatási összeg felhasználásáról szóló elszámolás határideje 2015. december 31.

**Felelős:** Vattamány Zsolt polgármester

**Határidő:** azonnal

Budapest, 2015.07.31.

dr. Vető Marietta

alpolgármester